text:
- In Sawk Madun Laika
- Last Updated on 06 September 2010
- By Sara Nhkum Tang Gun
- Hits: 2720
Myanmar mungdan hpe ningnan galai shai kau na shaning rai na kun, pyaw wa na kun, grau yak wa na kun, nga nna masha law law wa myit ung ang nga ai shaning mung rai nga ai.
Hpa mi raitim, shaning ningnan hta, (1) Myit masin ningnan hte asak hkrung lam ningnan hta hkawm sa ra nga mali ai; (2) Ngwi pyaw ai hte lawt lu ai hkrun lam ningnan hta hkawm sa lu ai ni tai ra na ga ai. Ndai hkrun lam hta hkawm sa lu na matu Chyum Mungga hta Yesu Hkritstu sharin da ya sai. Lahta na lam lahkawng hte seng nna lawu na hte maren daw masum hku jawm myit yu let n-gun la ga ngu ga saw mayu nngai.
1. Yesu Hkristu hte hkrum ai ni ningnan tai wa ma ai
Yesu Hkritstu hte hkrum ai ni myit masin ningnan, masha ningnan, prat hkrun lam ningnan hte hkawm sa lu ma ai. Masha law law hpe ninghtoi jaw lu ma ai, lam woi lu ma ai. Chyum laika kaw na Yesu Hkristu hte hkrum ai hpang ningnan tai wa ai ni law law hta na, marai lahkawng a lam hpe tsun shaleng mayu ai.
Simun Petru: Simun Petru gaw, Yesu Hkristu hte n’hkrum shi yang Nga hkan sha ai wa re. Nga hkwi nna pu kan bau ai magam bungli galaw ai wa rai nga ai. Raitim, Yesu Hkristu hte hkrum ai hpang Nga hkwi ai Petru gaw masha hpe hkan hkwi ai Simun Petru tai wa sai. Yesu Hkristu hte hkrum ai hpang Petru gaw myit masin ningnan, masha ningnan, prat hkrun lam ningnan tai wa sai re.
Pawlu: Pawlu gaw, Yesu Hkristu hte n’hkrum shi yang Hkristan ni hpe sat shamyit ai Roma hpyendu kaba Shawlu re. Hkristan ni hpe n’ju n’dawng ai wa re. Yesu Hkristu hpe n’ra ai wa re. Dai majaw, Yesu Hkristu hpe kam sham ai Hkristan ni hpe zingri zingrat ai hte sat shamyit ai bungli galaw ai wa rai nga ai. Damasku mare na Hkristan ni hpe sat shamyit na matu gumra jawn let, dakran sa wa ai hkrun lam n’tsa e, Hkristu hte hkrum nna, myit malai majing lu la mat sai. Yesu Hkristu hte hkrum ai hpang Hkristan ni hpe zingri sat ai hte Yesu hpe n’ju ai hpyendu kaba Shawlu gaw, Yesu hpe tsawra kam sham ai Pawlu tai wa sai. N’hkru dik ai du kaba Shawlu kaw na, myit masin ningnan, masha ningnan, prat hkrun lam ningnan hta hkawm sa ai Pawlu tai wa sai re.
2. Yesu Hkristu hta sha ngwi pyaw ai lam ningnan lu la ai
Yesu Hkristu hpe chye ai ni da, n chye ai ni da yawng hte gaw, “Ngwi pyaw ai lam” hpe ra marit ai ni hkrai rai na re. Aristotle tsun ai, shinggyim masha yawng a hpang jahtum na bandung shadaw gaw, ngwi pyaw ai lam (happiness) re, nga ai. Anhte Hkristan ni gaw si ai hpang htani htana asak lu la na lam rai nga ai. Raitim, asak naw hkrung nga ai ten hta shinggyim masha ni ra marit nga ai hpang jahtum na lam gaw ngwi pyaw ai lam (happiness) rai nga ai.
Dai ngwi pyaw ai lam hpe Yesu Hkristu hta lu la mai nga ai. Ngwi pyaw ai lam (happiness), ngwi pyaw simsa ai lam (peace), tengman rap ra ai lam (justice) ni matut mahkai hkat nga ai lam hpe myit yu ga. Ngwi pyaw ai lam (happiness) lu la na matu, simsa ai lam (peace) lu la ra nga ai. Ngwi pyaw simsa ai lam lu la na matu, tengman rap ra ai lam (justice) byin ra nga ai. Lachyum gaw, tengman rap ra ai lam n’nga jang simsa ai lam lu la na n’re; simsa ai lam n’nga jang, ngwi pyaw ai lam (happiness) lu la na lam n’mai byin nga ai. Dai majaw, ngwi pyaw ai lam hpe ra marit nga ai Myanmar Mungdan hte mungkan masha ni, wuhpawng wuhpawng ni shagu hta tengman rap ra ai lam hpe shawng lu la hkra jawm shading sharai ra na re. (Ga shadawn: Myanmar Mungdan a gaw da ai tara hte Upadi ni teng man rap ra lam hpe jaw ya lu sani? Wuhpung wuhpawng ni hta teng man rap ra ai lam nga sani?).
Tengman rap ra ai lam n’nga ai mungdan hte wuhpung wuhpawng ni hta ngwi pyaw ai lam (happiness) lu la na galoi mung n’mai byin nga ai. Hpa majaw nga yang, tengman rap ra ai lam (dinghpring ai lam) hte ngwi pyaw simsa ai lam hpe garan jahka kau n’mai nga ai. Langai hte langai mahkri shawn, aru jung, matut mahkai hkat nga ai lam Chyum laika hta tsun da sai re (Esai 32:16-17).
Yesu Hkristu gaw Ngwi Pyaw Du Madu re lam Chyum laika hta tsun da ai re. Yesu shi nan tengman ai hte asak re lam tsun da sai. Dai majaw, na a sak hkrung lam, hte anhte a Myanmar Mungdan hta ngwi pyaw simsa galu kaba ai lam lu la hkra , mungkan masha ni yawng ngwi pyaw ai lam lu la hkra, tengman rapra lam hte ngwi pyaw ai lam hpe jaw ya lu ai Yesu Hkristu hte rau shaning ningnan hta sak hkrung sa wa ga.
3. Yesu Hkristu hta sha shanglawt lu ai
Shanglawt lu ai ngu gaw galai shai ai lam langai re. Gyit hkang da ai kaw na lawt lu ai lam re. Tsawra myit ngu ai gaw kumhpa raitim, lawt lu ai lam gaw kumhpa n’re. Machyi hkam ra ai, arang bang ra ai lam re. Karai Kasang gaw mungkan hpe shalawt na matu Yesu Hkristu hpe jaw ya sai. Yesu machyi hkam ai, si hkam ai re. Bai hkrung rawt ai, si du hpe awng padang lu ai hte shinggyim masha hpe yu bak mara kaw na shalawt dat sai re.
Yesu a hkye la ai magam bungli madung gaw shalawt dat ai lam, masha hpe masha zawn asak hkrung lu hkra karum ai lam, dai hpang shanhte a shawng lam (future) hpe lajang ya ai lam re. Yesu Hkristu gaw nawku htung (tara) hpe manat let gyit hkang da hkrum ai lam, jinat tsu minla, hpyi masawp ni a hkrit tsang hpa lam hte yu bak mara a myu myu kaw na shinggyim masha ni hpe hkye shalawt sai re (Yawhan 3:16).
Hkye shalawt hkrum ai shinggyim masha ni nan, dai hkye shalawt ai magam hpe matut galaw na matu re. Dai majaw n’tara ai, n’jaw ai, dip sha hkat ai lam ni hpe ning hkap ai, shading sharai ai n’sen hpung shawa, mungchying shawa kaw na pru wa ra ai. N’hkru n’shawp lam amyu myu hte arawn alai hten za lam ni kaw na hkye shalawt let ningnan shabyin na matu shaning ningnan hta myit masin ningnan hte hkyen lajang ra na re.
Tsawra myit ngu ai gaw kumhpa raitim, shanglawt lu ai ngu ai gaw kumhpa n’re. Awng padang dim nna lu la ra ai amu re. Yesu mung dai zawn galaw lai wa sai. Shanglawt lu ai sak hkrung lam , shanglawt lu ai amyu, shanglawt lu ai mungdan, shanglawt lu ai mungkan tai lu na matu, tengman ai lam hpe hka zawn lwi nga hkra shabyin ra ai (Amo 5:24). Tengman ai lam hpe shabyin lu jang, tengman ai lam pru wa na re. Chyum laika hta, “...dai tengman ai gaw, nanhte hpe shalawt dat na ra ai,”nga ai (Yawhan 8:32 b). Tengman ai lam hpe jum tek da lu na matu, tenman ai lam hpe mu chye ra na re.
Yesu tsun ai, “nanhte nye a ga hta a grin nga myit yang gaw , nye a sape teng teng nanhte rai nga myit dai: tengman ai lam mung nanhte chye lu na marin dai”, nga ai (Yawhan 8:31-32). Shanglawt lu ai madang ai kaw na hpajang ai ni tai wa ga, mayam n’tai ai hte n’ngut ai, madu mung naw tai ra ga ai. Yesu Hkristu hte rau madu myit rawng nna tsadan nat e dip da hkrum ai masha law law hpe shalawt ai sasana amu hpe mung matut shachyen shaja galaw ai ni tai ra ga ai. Yesu Hkristu hta shanglawt majing lu ai ni tai lu hkra shawng de lahkam sa wa ga.
Ga Hpungdim
Mayam ngu ai gaw madu hte kaga ga nga ra ai; ginhka da hkrum ai; dip da hkrum ai; gyit hkang da hkrum ai ni re. Jinghku/hpu nau ngu ai gaw shada karum shingtau hkat ai; shada da madi shadaw hkat ai; pu gang sin machyi hkat chye ai ni re.
Yesu tsun ai gaw, “Ya kaw nna ngai nanhte hpe mayam n’ngu na ni ai; kaning rai n’me law, mayam gaw madu galaw amu hpe n’chye wu ai: nanhte hpe jinghku she ngai ngu na made ai,” nga ai re (Yawhan 15:15). Dai majaw, Yesu hpe kam sham ai ni gaw, Yesu hte jinghku rai sai. Karai Kasang hte shinggyim masha grai shai hkat ai raitim, Karai aya hpe shagawm kau nna shinggyim masha hte maren mara hku shatai masat la sai re.
Lachyum gaw, mayam madu hte mayam ni, lu su ai ni hte matsan ai ni, hpaji chye arawng aya lu ai ni hte grit nem ai ni, amyu kaba hte amyu kaji ni, masha jahpan law ai ni hte n’law ai ni, n’gun ja ai ni hte n’gun yawm ai ni yawng hpe ginhka na lam n’nga ai sha shinggyim masha yawng hpe maren mara shatai kau ai lam rai nga ai. Dai majaw, Yesu Hkristu gaw, shinggyim wuhpawng hpe galai shai ai wa, tengman rapra ai lam hpe galaw ai wa, ngwi pyaw ai lam hpe shabyin ai wa nan rai sai. Yesu hte rau rai yang anhte mung dai lam ni hpe shabyin lu na re.
2010 ning hta, Myanmar mungchying masha yawng myit masin ningnan, sak hkrung lam ningnan lu la let, ngwi pyaw ai hte lawt lu ai hkrun lam ningnan hta hkawm sa lu mu ga law. Amen.
Sara Nhkum Tang Gun gaw J.W Hkalup Hpung Mungshawa Zuphpawng (KBC snr JHZ) a ramma hpa-awn re.


c: text/html

text:
Satan hte Hpyen hpe ginhka saga
- In Ningmu
- Last Updated on 27 July 2011
- By Hpung Sara Langai
- Hits: 3440
Chyum Laika hta, hpyen wa hpe tsawra na matu Yesu Hkristu matsun da sai. “Ngai mahtang nanhte hpe tsun made ai gaw, nanhte a hpyen ni hpe tsawra mu, nanhte hpe zingri ai ni a matu mara dat akyu hpyi mu” (Mahte 5:44). Kasa Pawlu mung, Yesu Hkristu a matsun hpe bai madi shadaw da ai hpe mu lu ai.
“Dai hta n-ga, nang hpe hpyen wa ai wa kawsi nga a yang gaw, shi hpe jaw sha u; hpang gara nga a yang, lu na jaw u; dai lam galaw n-yang gaw, shi baw ntsa e grung nga ai wan n-ga nang sumpum da na wu ai” (Roma 12:20). Ga Shagawp laika 25:21 hta mung, dai hte maren tsun da ai. Anhte hpe hpyen ai wa gaw, anhte a jinghku sha n-ga, Hkristu hpe kamsham ai ni mai tai nga ai. Kasa Pawlu mung, Yesu hpe hpyen ai wa re, zingri ai wa re. Raitim jahtum hta, Yesu a sape majing tai ai hpe mu lu ai (Kasa 9).
Daini anhte Wunpawng Mungdan Shanglawt Asuya gaw, hpyen asuya hpe hpyen hku gasat nga ai gaw, jaw a ni? Shanglawt Asuya hpyenla ni malawng gaw, Yesu Hkristu hpe kam ai ni re. Hpyen hpe gasat ai gaw jaw a ni? Shut sai ngu sawn la na kun?
Gaja nga yang hpyen asuya gaw, hpyen n re ai sha Satan rai taw nga ai hpe mu lu ai. Hkristan ni hku nna Satan hpe tsawra na matu, Satan hpe jaw lu jaw sha na matu n tsun da ai. Satan hpe gaw gasat mani kau na matu tsun da sai. “Shi gaw na a baw abrep na ra ai” (N.N. 3:15). Hpyen asuya gaw hpa majaw Satan mying lu ging a ta? Chyum Laika hta asan sha tsun dan sai.
Satan hpe Hebre ga hku Abadon, Helani ga hku Apolion ngu shamying ma ai. Lachyum gaw, sharun jahten ai wa Destroyer (Shingran 9:11). Hpyen asuya gaw mung shawa yawng hpe shaning (50) ning daram jahten sharun kau sai. Dai majaw, Myen mung asuya gaw hpyen n re, Satan she re.
Satan hpe Chyum Laika hta, tara n lang ai wa, jahte tam ai wa (Sh.K. 109:6; Shingran 12:10) ngu shamying da ai hpe mu lu ai. Hpyen asuya a tara n lang ai, jahte tam ai majaw, mara n lu ai ni si hkrum sai. Htawng de sharawng kau hkrum sai. Shanhte tara n lang ai majaw, Myen mung kaw dingman ai ni, kangka ai ni n mai tsap nga ai. Matsat shabat tara n lang ai ni sut su ngamu ngamai nga ma ai. Tara hkan ai ni kawsi hkrum nga ai gaw, myi hta dan dan leng leng rai nga ai. Dai majaw hpyen asuya gaw Satan nan rai nga ai.
Satan hpe Chyum Laika hta masu magaw ai wa, masu magaw ai wa a kawa (Yawhan 8:44) ngu shamying da ai. Hpyen asuya gaw, mung masha ni hpe daini du hkra masu magaw let uphkang nga ai. Hpyen asuya masu ai majaw, Wunpawng sha ni hte kaga bum nga masha ni daini du hkra laknak lang ra nga ga ai. Masu magaw ai kawa hpyen asuya gaw Satan nan rai nga ai.
Satan hpe Chyum Laika hta n hkru ai wa, Nat (Mahte 13:19, 38; Yawhan 17:15) ngu nna shamying ai hpe mu lu ai. Hpyen asuya a n hkru ai nat bungli gaw, anhte mung shawa ni hkrap ngu hkrap ngoi hte rai lai wa sai. Shanhte a zingri zingrat ai n hkru ai bungli a majaw, mare kahtawng hpe kau da nhtawm hprawng yen nga saga ai.
Hpyen asuya gaw lama na hpyen rai yang, Wunpawng Mungdan Shanglawt kaw na hpyi lajin ai lam hpe myit hkrum na hpa lit n li na re. Raitim Satan rai nga ai majaw, amyu myu masu magaw ladat hte KIA/KIO hpe lama ma bai galaw hkyen ai kun? ngu nna grai tsang nga ga ai.
Karai Kasang hpe manoi manat nna majan hpaw dat ai KIA hpe Karai Kasang gaw atsam jaw na re. Satan hpe Karai Kasang gasat ai majan hta, Karai Kasang galoi n sum ai. Anhte Wunpawng Mungdan Shanglawt Asuya mung, Satan hpe gasat nga ai re ngu myit la yang, Karai Kasang gaw awng padang atsam jaw na re hpe hkrak kam nngai.
“Si hkrung si htan e (Satan), na a padang ninghkaw kanang nga nga a nta? Si hkrung si htan e (Satan), na a balen kanang nga nga a ta?.....Anhte a Madu Yesu Hkristu a jaw e, anhte hpe padang jaw ai Karai Kasang chyawm gaw, a nga nga u ga law” (I Kor. 15:55, 57).
Daini na mabyin hta, Chyum Laika masa hku mu ai hpe tang madun ai re.
Hpung Sara langai

robotstxt: allowed

filter: keep


text:
2011 January 10 Shatapru Manau Poi gara hku galaw na da law? (ningmu)
- In Ningmu
- Last Updated on 30 December 2010
- By Sumtsan na Lasha
- Hits: 2235
Kadai wa shang Sara lawm n ra ai. Tinang htunghking maka hpe tinang amyu kanu kawa Du salang ni lit la nga ai hte maren woi awn nna Manau kaji kaba law law kabu gara tsawm htap shingni lu ai Manau Poi ni hti n dang galaw wa ai Wunpawng amyu a htunghking manau she re ai.
Kadai Arawng Aya lu ai wa, hpaji ninghkring ni hpe mung garum hpyi, hpaji hpyi san la n ra ai. Tinang dai tinang galaw ai Manau hpe 2011 ning January (10) ya na Shatapru Manau gaw manau Sara galaw mayu ai ni grai nga wa ai shiga na lu yang Wunpawng amyu kadai wa a myit ngwi myit pyaw lawm lu nga a ni?
Hpaga kun rai bungli jawm galaw ai kaw (hpet tsat) hku jawm galaw yang awngdang lam lu tim htunghking poi hpe (hpet tsat) jawm pawng galaw wa ai hpe gara Wunpawng amyu sha ni mung gabu aw law madi shadaw lam n nga ai hkrai re ai.
Wunpawng htunghking Manau hta kadai Mung up ningbaw wa mung, kadai Maigan mungdan jinghku ni mung myit hpraw san kabu gara shang lawm, garum madi shadaw la ai hpe Wunpawng htunghking maka hte n shut n shai n hprai hkra hkap tau hkalum la dingyang rai nga ga ai.
2011 ning January (10) ya Shatapru Manau gaw Wunpawng amyu sha ni a Htunghking Manau maka hkrang shapraw ai Manau n rai sai majaw kalang mi, shara mi na Manau, ngu labau matsing sha rai u ga.


text:
Awng Padang Lu Na Matu, K.I.A Mung, Mung Shawa masha, Mung shawa masha mung, K.I.A rai ra ai.
- In Ningmu
- Last Updated on 06 September 2010
- By L. No Seng
- Hits: 2980
Dai hpe yu yang, shanhte shada myit n hkrum hkat ai majaw, kaja wa, majan byin yang, Myen ni, sum chyalu re. Myen hpyen dap hta, hpyen la, 400,000 nga ai nga tim, 150,000 gaw, hprawng taw ai ni rai ma ai. Mying jahpan sha nga ai re. 50,000 gaw, asak kaba na, majan n mai shang lawm sai ni rai ma ai. Dai hta 50,000 ram gaw, majan n kam baw sai ni rai ma ai. 150,000 sha majan sa na ni rai ma ai. Dai 150,000 hta, ma kaji hpyen la ni law ai. Dai majaw, Myen atsuya ni jahkrit ai hpe sha gaw, n mai hkrit ai. Ya atsuya ni lang taw ai ladat gaw, Psycho (myit) hte, shawng jahkrit ai re. La ma wa, hkrit wa kun? nga na, jahkrit ai sha re. Dai majaw, n hkrit ai sha gasat ra ai.
Ya na lang majan hta Awng Padang lu na matu gaw, Mung shawa masha lawm ra ai. Hpyen la mung, Mung shawa masha, Mung shawa masha mung, hpyen la hku na, gasat majen je ra ai. "Mung Majan poi hta, mung shawa masha gaw, Hka Hpawk langai rai nga ai." Myen atsuya ni hpe n gasat yang gaw, Myen ni gaw, J.P W.P mung dan hpe, Dut Sha kau maw nga ai. J.P W.P mung dan she lu yang gaw, Anhte J.P W.P mung sha gaw, 10 jan ning laman hta sha, J.P W.P Myu na ni yawng, Sut Su ai amyu byin wa na re.
Hpa rai na, dai hku lu tsun a ta? nga yang, N-hprang Sut rai hpring tsup nga ai majaw re. 30 ning jan laman hta sha, mung kan hta, No. 2 sut su ai mung dan tai wa sai Miwa mung dan gaw, J.P W.P mung hte, hting bu mung dan byin nga ai majaw, Anhte mung, Anhte a mung dan hpang de, Mai Gan Sahte (Boss) ni hte, Hpaji Du ni hpe, arang bang shangun nna, shaning 30 ning, myit hkrum lekmat htu na, Jak Rung kaba shachyaw let, Dai jak rung hta, J.P W.P myu sha yawng a mu jawm galaw yang gaw, Anhte J.P W.P myu sha ni yawng sut su wa ai hte, shaning 10 jan ning hta, J.P W.P mung dan gaw, International madang de, du mat wa na re.
Jak Rung Shaning Ning 30 hpring ai hte, Dai jak rung gaw, J.P W.P a jak rung rai mat na re. J.P W.P mung dan kaw, N hprang sut rai, Hpan sum hpa nga ai mung dan re majaw, Sut Su ai Amyu tai na matu gaw, a loi sha rai nga ai. J.P W.P mung dan gaw, sut n hprang rai law la ai hpe Myen atsuya gaw, chye ai majaw, J.P W.P K.I.A dap hpe, shamat kau na, J.P W.P mung dan hpe, Dut sha mayu ai majaw, Ga jarit makop dap hku na, galaw shangu ai re. Anhte K.I.O/A n nga yang gaw, Anhte J.P W.P myu sha ni kaw, hpa Ahkaw Ahkang lu na n re sai. Myen a mayam byin mat na sha re. Dai hte maren mung dan hpe shamat Dut Sha Kau ya maw ai majaw, Myen Atsuya hpe, A Ja A Wa, Gasat Shamyit kau ra ai...
Anhte hta, K.K Lawm Nga ai hpe dum ga.


text:
Shiga
Myen asuya gaw Panglong mung masa n hkap la
- Post 23 August 2011
- Last Updated on 24 August 2011
- By KNG
- Hits: 1305
Hpyendap shingnan Myen ginjaw asuya gaw 1947 Panglong Ga Shaka hta ningpawt nna mung masa bawngban na n hkap la sai lam chye lu ai.
Hpyendap ara 2008 Gaw Da ai Tara Kanu hte maren sha simsa lam bawngban sa wa na re lam hpe Myen asuya gaw Laiza daju KIO de lai wa sai bat jahtum de shana dat ai lam, KIO salang ni hpe lakap let chye lu ai.
Ndai lam ntsa KIO ginjaw mung “2008 Gaw Da ai Tara hpe n hkap la ai lam, 1947 Panglong Ga Shaka masa hku sha mung masa bawngban na re lam” hpe August 23, Bat Langai Ya shani bai htang shana dat sai lam, ginjaw Laiza na KIO salang ni tsun ai.
16-ning jan Myen hte Shanglawt a simsa lam gaw June 9 KIA hpe Manmaw ginwang N’Mawk , Sang Gang e Myen hpyen ni “Ta Hkaw Hka wanjak shimlam la ai gabaw” hte htim gap ai shani kaw nna hten mat sai re.
De a shawng, aten galu simsa ai ladaw hta mung Myen gaw KIO hte kaga simsa lam hpung ni yawng hte mung masa bawngban hparan ai lam n galaw ai. Raitim, 2008 Gaw Da ai Tara hpe tinang ra ai hku ka jahkrat la ngut ai hpang gaw, madu uphkang ahkaw ahkang hpyi ai rawt malan hpung ni hpe Myen hpyendap npu taw ai Jarit Sin Dap (Border Guard Force) snr N’gawn Hpyen de hkrang galai na dip n-gun jaw sai.
KIO Ginrun Ninggawn Amumadu-2 Salang Kaba Lar Nan gaw, “Myen asuya ni hte shawng de dinghkrai ladat hte grai jahta yu sai, raitim n awngdang ai majaw, ya gaw Panglong myit jasat hta ningpawt nna amyusha hpyen masa mung masa daphpawm, UNFC hku mahtang jahta sana re,” nga ai.
Kade a npu mung n taw ai Jinghpaw, Sam hte Hkang rudi amyusha ningbaw ni gaw Myen ningbaw Bochyuk Awng San hte Panglong Ga Sadi galaw nna Munghpawm Myen Mungdan hpe gaw de wa ai re.
Panglong Ga Sadi hte maren Munghpawm Myen Mungdan gaw 1948 ning hta Inglik mung maden wa lata kaw nna shanglawt lu wa sai. Raitim, shanglawt lu ten kaw nna ya ten du hkra mungdan a daru magam hpe Myen amyusha ni sha manat tawn ai re.
Myen ni woi awn ai mungdan asuya langai hpang langai gaw, madu uphkang ahkaw ahkang hte jet ai munghpawm hpyi ai rudi amyusha rawt malan hpung ni hte man hkrum mung masa bawngban hparan na n hkap la sha, gasat shamyit na sha myit mang galaw nga dingyang re.
August 18 ya shani hta Myen ginjaw asuya gaw rawt malan hpung ni de simsa lam bawngban na ga saw ndau dat sai. Raitim, dai masing gaw uhpung shagu hte san san bawngban jahta na hte, 2008 Gaw Da ai Tara hta ningpawt ai majaw, KIO hte UNFC malawm ni hkap la ai lam n nga ai.


text:
September (26) bat Masum
Wunpawng Mungdan Shanglawt Asuya Sinna Ginwang Dap Ba (2) Ginra rai nga ai Mohgaung - Kamaing lam, Sawng Hka mare kaw September (25) ya shana maga de myen hpyen asuya a hpyen mawdaw kaba (6) hpyen n gun hte rau du shang wa sai lam shiga na chye lu ai. N dai myen asuya hpyen hpung ni gaw n gun kaba hte Hpakant maga de bai htu gasat na ni re lam na chye lu ai. Hpakant Myauk Hpyu kaw mung myen asuya hpyen n gun (100) jan bai du taw sai lam shiga mung na chye lu ai.
September (24) bat langai ya shana de KIA myu tsaw share ninghkring ni Hpri Bum kaw na yen kau ai hpang myen ausya hpyen hpung ni gaw Hpri Bum na Hpung woi Sara a nta hpe wan nat kau ya lai wa sai lam hpe mung na chye lu ai.


text:
[Date Prev][Date Next][Thread Prev][Thread Next][Date Index
][Thread Index
]
BurmaNet Kachin: February 24, 2001
- Subject: BurmaNet Kachin: February 24, 2001
- From: strider@xxxxxxxxxxx
- Date: Sat, 24 Feb 2001 10:59:00
This is a test issue of BurmaNet Kachin, Kachin language news from The
BurmaNet News. To subscribe to BurmaNet Kachin, send an email to
burmanetkachin-subscribe@xxxxxxxxxx or to strider@xxxxxxxxxxxx
_______________ BURMANET KACHIN _______________
Kachin language news from The BurmaNet News
February 24, 2001 Issue # 1
______________ www.burmanet.org _______________
1. Anhte a mungdan (Our Land) by Myu Tsaw Salum,USA
2. Democracy A Kumla (The feature of Democracy) by Myu Tsaw Salum,USA
3. Shang Lawt (Independent) Myu Tsaw Salum,USA
4. Sinde ana by Chyangngau nsen, Singapore
___________________________________________________
ANHTE A MUNGDAN
Langji U e. ..le anhte mungdan shara shagu de pyen hkawm yu nna, ga1ai
shai wa sai lam shagu hpe yu nna, bai sharai la 1u na matu amyu sha ni
yawng hpe sa sha-tsam su.
Daini na aten 1adaw hta anhte mung-dan shara shagu hpe yu dat ai shaloi,
galai shai mat wa ai lam law law hpe mu 1u ai. N byin ging ai ni mung
grau grau byin wa nga ai hpe mu 1u nga ai.
1960 ning kaw nna, 1994 ning laman hta hten za mat ai mare buga kahtawng
ni gaw, 98% rai nga sai. 1994 kaw nna, 1998 ning de matut wa ai aten
1adaw ni hta mung mare buga kahtawng ni gaw grau kaja ngwi pyaw wa ai
lam n nga ai. Hten za ding yang rai nga ai hpe mu 1u ai. (Raitim 1994
ning kaw nna, 1997 ning 1aman majan n nga sai majaw, mare buga hkan e
majoi mi hpyen wa a si-nat hte gap sat sharu ai lam ni gaw grai yawm mat
sai. )
Hpyen wa hte gasat ai lam hpe ja- hkring da ai re majaw, shada da sai
hkaw ai lam ni gaw, ganoi n nga ai daram yawm mat wa ai hpe mu lu nga
ai. Raitim anhte amyu sha ni a MAGAM lakung lama atsam marai, ahkaw
ahkang ngu ai gaw, n nga mat ai kaw du hkra sum taw nga sai hpe maram mu
lu nga ga ai. Dai lam ni gaw tinang buga ma1ing mala buga shara shagu
hpe tinang hte n seng ai zawn rai mat sai. Anhte amyu sha ni myit daw
dan nna, galaw lu ai ahkaw ahkang gaw yawng sum mat sai hpe mu lu nga
ai.
Masha law malawng grau mulu ai shara hpe shawng maram yu yu ga. Lai mat
wa sai shaning law law hta U Ru ga ngu ai hpe gaw, Dingsi Du ni up sha
lai wa ai shara re. Dingsi ni a kahpu kanau ni rai nga ai, N-ja Du ni,
Lai Sai Du ni, N-jeng Reng Du ni mung U Ru ga hpe madu nga ai ni rai nga
ma ai. Ngu mayu ai gaw lai mat wa sai shaning law law anhte amyu ni ndai
lamu ga hpe madu nna up hkang nga lai wa sai re. Ndai lamu ga kaw pru ai
manu dan lung seng ni hpe mung anhte amyu ni hte seng nga ai hpe mu lu
nga ai.
1962.ning kaw nna gaw, ndai lamu ga hpe Myen ni hte seng sai ngu nna,
Dingsi Du ni a lata kaw na Myen ni zing la sai rai nga ai. Raitim kade n
na yang, K.I.O., K.I.A. ngu ai Jinghpaw Shanglawt Hpung ni bai pru wa ai
kaw nna gaw, lamu ga law malawng ngu na hte mung chying masha yawng hpe
K.I.O., K.I.A. ni up hkang madun matsun woi awn wa ai hpe mu lu nga sai.
1962 ning kaw nna, 1967 ning daram e gaw, lung sen maw mung lung sen n
htu sha ai daram rai nga sai. Raitim 1968 ning kaw nna gaw lung seng hpe
bai htu galaw wa ai hpe mu chye lu ai. 1966 nin kaw nna, 1994 nin du
hkra gaw, ndai U Ru maw ga kaw e bungli galaw lu galaw sha hkawm sa
hkawm wa ai lam shagu hta 95% gaw tinang Shanglawt u-hpung a up hkang ai
shingwang kata kaw rai nga ai hpe mu lu ai. U Ru maw ga kaw e lung seng
htu mari na lam shagu hta Shanglawt Asuya n chye nna, Shanglawt Asuya a
ahkang n lu nna, kadai mung bungli shang galaw na ahkaw ahkang n nga ai.
Ngu mayu ai gaw tinang Asuya a lata kaw hkrak rai nga ai hpe tsun mayu
nga ai.
Raitim 1994 ning a hpang de gaw, angwi ngwi sha tinang Asuya a lata kaw
nna, tsan gang mat wa ai hpe mu ai, hpang jahtum hta gaw tinang kam hpa
dik ai Asuya wa pyi gaw Myen Hpyen Dap wa kaw ahkang hpyi nna she shang
sa galaw lu galaw sha, lu ai madang de rai mat wa ai hpe salum kata
kapaw na zawn myit n pyaw na hpe mu mada lu saga ai.
Anhte a lamu ga wa, anhte a Asuya hte n seng mat sai. Dai majaw, anhte
amyu sha ni kadai mung anhte a lamu ga kaw galaw lu galaw sha mayu yang,
hpyen wa kaw gumhpraw bang let akroi anoi hpyi lajin nna she galaw lu
galaw sha ra sai prat de du wa sai. Hpawt hprang ni e gaw, ahkang hpyi
nna pyi gaw ga1aw sha mai ai ahkaw ahkang gaw lu na ga ai kun? ngu pyi
myit la ra wa sai. Tinang mungdan lamu ga wa tinang hte n seng mat sai.
Maigan na Ja Hpaga lu su ai ni, hpaji hparat grau chye ai ni hpe she
hpyen wa gaw bawng nna, dut sha ga1aw wa sai. N dai lam gaw yawng mu ai
hpe shadan tsun dan ai lam re.
Lamu ga, mare kahtawng ni hpe bai yu yu ga. N dai lamu ga maling mala,
hpun kawa yawng gaw, anhte a rai nga ai majaw, anhte shamying ai buga
mung rai nga ai. Anhte shamying ai marawn mying, bum mying, hka mying,
jarawp mying, dabang mying, hpun kawa mying ni anhte a mying hkrai rai
nga ai. Daigaw, ndai ga anhte a ga, ndai arung arai mahkra, anhte a rai
nga ai ngu ai hpe madun da ai lam rai nga ai.
Raitimhpyen wa gaw, ya aten hta lamu ga mying ni hpe pyi anhte a mying n
shamying wa sai. Mying du hkra shaprai mayu sai. Htawm hpang de anhte
amyu sha ni hpe dara wa yang, pyi nanhte a lamu ga ngu ai mi n mu ai lu,
nanhte a mying hte rau re ai mi n mu ai ngu tsun lu hkra dai ni kaw nna,
hkrak galaw wa masai. Dai lam hpe bai anhte ding lik yu ga.
Mogaung mare kaw nna, Lawng Hkang, Hpa Kant mare du hkra anhte lung wa
yu, yu ga. Pang Hkuk mare hpe (Pa Huk) Ywa ngu sai. Kamaing mare lai
nna, Kala kahtawng lai yang, Nam Ya Hka mahkrai kaw du yang, Mak U Nawng
dabang kasha hpe dai ni shanhte gara hku nga a ta? (Ma-u-pin) ngu
shamying wa sai. Bai nna, Bum Kadawng dabang hpe (Tawng Kung) ngu
shamying wa sai. Gat Noi dabang hpe (pya Ung) ngu shamying wa sai. N
Lung Byen kaba dabang hpe (Chyawk Hpaya) ngu shamying wa sai. Bai nna,
Lawng Hkang mare hpe pyi gaw, (Lung Hkin) nga nna shamying wa sai. Anhte
amyu sha ni shamying da ai Seng Tawng mare hpe Seng Tawng mare n mai ngu
ai. Sik Maw sha mai ngu-na. Seng Tawng ngu yang shawa sha na, a ri jaw
na, nga wa sai. Mying hpe shamat nna, amyu ginra ni hpe shamat shamit wa
nga ma ai. Kaja wa sha nga yang anhte a lamu ga Mungdan shara shagu hpe
anhte shamying mayu ai mying shamying ra ai re. Shanhte hte hpa mung n-
seng ai.
N dai hkrun lam gin ra ni hpe n dum shami e mung, dan dan e mung shamit
shatsai wa magang nga ma ai. Anhte dum ra nga ai. K.I.O., K.I.A. Asuya
ni mung anhte a mying ni lani hte lani lai wa ai, prai wa ai hpe mu tim
hpa n tsun galaw sharai nga ai. Ndai lam ni gaw grai ahkyak nga ai lam
re ai hpe anhte dum ra nga ga ai.
Ya ndai zawn Shanglawt lu hkra nga nna, majan gasat wa ai aten hta e,
anhte amyu sha ni gaw tinang a kahtawng buga mare ni hpe kau da nna,
hprawng hkawm ra nga ai majaw, buga mare ni gaw, yawng ngu na daram
maling mala bai tai wa ai. Mare kahtawng ni mat wa ai. Bai nna, dai mare
buga hpe woi awn nga ai Du magam, Agyi Salangni mung yawng ngu na daram
si htum mat sai majaw, mare kahtawng ningchyawng ni hpe bai gaw de
sharawt na ni mung, woi awn na ni mung n nga wa sai.
Dai mare buga ni hpe woi awn ai ningbaw ni n nga wa aihte maren, bai de
na nga nna, mare ni bai galaw wa ai shaloi raitim buga mying ni gaw,
galai shai wa sai. Dai zawn lamu ga mying ni hpe bai shamying wa ai
shaloi, tinang amyu lakung lama ni a mying nan rai ra nga ai. Dai lamu
ga mying ni hpe tinang amyu sha ni a mying n lu shamying yang gaw, aten
ladaw na wa ai aten hta tinang amyu sha ni a lamu ga ni gaw lani hte
lani mat wa na rai nga ai. Lama mi ndai lamu ga ni hpe hpyen wa gaw
mying sa shamying yang, shi a mying ni shamying wa na re. Dai zawn hpyen
wa a mying hkrai myingwa yang, htawm hpang a de anhte a lamu ga ni gaw
mat mat wa na re. Dai majaw, tinang amyu a lakung lama ni shanu nga lai
wa sai, tinang a mungdan mying ni hpe tinang amyu shingteng amying nan
atsawm sha shamying da lu na gaw ti grai ahkyak rai nga ai.
***Tinang amyu mying ni hpe shamying ga. Tinang amyu mying hpe she lang
ga, tsun ga.
___________________________________________________
DEMOCRACY A KUMLA
Democracy ngu ai a lachyum gaw mung masha ni up hkang ai lam re.
In the modern world, democracy is no longer the direct determination of
government policy by the people. Instead the people play a more general
role. Democracy today is a political system which supplies regular
constitutional opportunities for changing the government officials and a
social mechanism which permits the largest mechanism which permits the
largest possible part of the population to influence major decisions by
choosing among contenders for political office. (Lipset, Political Man)
"Constitutional" ngu ai a lachyum gaw, asuya a dai daw a ten gaw shadawn
shadang "limited" rai nga ai. Mung shawa mash a ni gaw ningbaw ni hpe
galai mayu yang shanhte hpe lata tawn da ai aten htum hkra la ra ai hte
maren, asuya mung shi kaw ap tawn ai ahkaw ahkang "authority" hpe hkrak
ra ai lam "specific way" hku sha mai lang nga ai.
Popular support of government
Up hkang nga ai u hpung a tara shang "legitimate" byin na matu gaw
malawng a madi shadaw ai, masha law malawng ra lata tawn ai kaw madung
rai nga ai. Shawa ra madi shadaw garum lam "popular support" gaw
democratic asuya langai a matu grai ahkyak ai ra kaba rai nga ai. Masha
malawng a ra lata ai "vote" n lu ai asuya gaw tara hte up hkang na
"legitimacy" n mai lu ai.
Masha langai hku rai rai, u hpung langai hku rai rai, ding yang prat tup
"legiti- mate" n byin na matu mung, ra lata poi hpe a ten daw tawn da ai
du jang, shing n rai, daw tawn da ai a ten garai nhtum yang, ra lata poi
galaw nan galaw ra nga ai.
Democracy kaw gaw gadai wa mung, mung masa daru magam ahkaw ahkang
"political power" hpe jum tawn na hkri tung nang ahkaw ahkang "inherent
right" n nga ai. Up hkang ai tara hte maren mung masha ni ra lata
sharawt yang she mai ai re. Asuya kata e galaw nga ai raitimung, mu
magam a matu sang lang ya lu ai "accountable " baw byin ra ai. Ningbaw
ningla wa mi raitimung maka n kap jang shapraw kau na matu ahkaw ahkang
nga ai re.
Mung masha ra sharawng ai hpe lu galaw sa ai, mung masa salang ni chyawm
gaw ra lata ai kaw bai awng dang lu na malawng ai. Kalang bai lata ai
"re-election " gaw mung masha ni asuya hpe madi shadaw "support" galaw
ai hte jum hpareng "control" galaw ya ai hku rai nga ai.
Political competition (Mung masa shing- jawng ai lam)
Mung masa lam shingjawng ai policy ni nga ai shaloi she grau kaja ai
policy ni pru wa mai ai re. Mung shawa masha ni mung, shanhte tang n du
dum ai ningbaw ni hpe ra lata poi kaw n dang "reject" galaw na matu,
lata la na policy ni "choice" nga ai majaw n gun grau lu wa ai.
Alternation in power (Ahkaw ahkang galai gashai ai lam )
Mung masa shingjawng ai lam nga ai re majaw prat janat masha langai wa,
shing n rai, u hpung langai sha dang nga na ngu ai gaw n rai nga ai.
Democracy kata e n gun "power" gaw rung dung masha "office holders" ni
hku n na sha n ga, mung masha ni a ra sharawng lam, makam masham lam ni
a majaw mung mai galai nga ai re.
Ra lata poi kaw sum mat ai party ni mung, awng dang ai wa hpe a tsawm
sha hkap la ai hte, dai asuya hpe up hkang ai tara kata e ning hkap
"oppose" galaw let bai du na ra lata poi a matu shajin lajang nga ai re.
N dai zawn mung masa lam hkam sharang ai "political tolerance" gaw ngang
kang ai democracy hte daru magam ahkaw ahkang galai ai shaloi sim sa ai
ladat hte byin mai nga ai.
Popular representation (Shawa ra gawng malai)
Dermocracy kata e mung shawa masha ni gaw rap daw salang ni hpe shanhte
ra sharawng ai "interest" hpe hpyi tsun na hte makawp maga na matu lata
tawn ai rai nga ai. Rap daw salang ni mung, tinang hpe lata dat ai mung
masha ni a sharawng awng ai myit hpe galoi mung madat ya ra nga ma ai. N
dai hku n na mung shawa masha ni gaw asuya a yaw shada sa wa ai lam hpe
shading sharai "control" galaw ya nga ai re.
Majority rule (Masha malawng ra ai lam yan)
Masha malawng ra ai policy gaw asuya a policy rai ra ai. Raitimung n law
ai ni "minority" a ning sen hpe mung madat ya ra nga ai. Masha law
malawng a daw dan ai lam " majority decision" hpe mung shut jang gaw
dawm kau ra nga ai. Dai hte maren n law ai ni a mu mada ai lam "
minority view" hpe mung jaw ai shaloi gaw a ten ladaw hta hkan nna shawa
"public" policy byin wa chye nga ai.
Masha law malawng a lam yan "majority rule" ngu ai kaw mung shadawn
shadang "limits" gaw nga ra ai. Majority rule hpe lang n na minority ni
hpe n mai a dip a rip "oppress" galaw ai. Bai nna minority right hpe
mung hkap la lu ai shadawn shadang hta lai nna n mai tawt lai "over-
rule" galaw nga ai. Shing n rai yang masha law malawng lawm nga ai
jahkrit shama u hpung "tyranny of the majority" byin wa chye ai.
U hpung kata e garan ginghka ai lam n nga ai "social integration" a
majaw, mung masa lam dang rang bawng ban hkat ai shaloi, shingyim masha
hpraw n sam, num, la, naw ku htung hking makam masham ngu ai myit jasat
ai lam ni n nga ai sha, madung dat yaw shada ai lam yan "policy" hpe sha
madung tawn dang rang bawng ban jahkrup nga ma ai.
Right of dissent and disobedience
Asuya ngu ai gaw mung masha hpe garum shingtau "serve" galaw na matu sha
re. Asuya kaw nna aming "commands of the government" gaw mung shawa
masha ni a ra sharawng ai "public will" hte n htan shai ai shaloi, mung
shawa masha ni gaw ning dang lu ai. Asuya a policy hpe n hkap lam
"protest" mai galaw ai. Dai majaw mung democracy kata e up hkang ai lam
gaw grau n na hpaw malang ai lam "open" byin wa ai re.
Political equality (rap ra ai mung masa lam yan)
Masha yawng gaw up hkang ai lam kaw mai lawm , mai shingjawng ai hte
maren shanhte hta mung tinang a akyu a matu shawa hpe roi rip sha ai
lam, mawp sha ai lam ni n galaw hkrup na matu lit nga ai. Masha kau
chyen mi malawng machyi na baw n galaw lu na matu asuya hku n na tara
tawn da ra ai rai nga ai
.
Popular consultation (Shawa ra san shaga bawng ban lam)
Mung shawa masha hte mung dan hpe hkrak up hkang lu na matu ningbaw kaja
ngu ai ni gaw mung masha ni ra sharawng ai hpe chye na ya ra ai hte,
shanhte a hpyi ai, marit ai hpe chye n htang "respond" galaw ra nga ai.
Dai mung masha ni ra sharawng ai hpe chye na na matu gaw, mung shawa mu
mada ai "public opinion" hpe media, shi laika, radio, shiga sang lang ai
lam "news conference" mung shawa zuphpawng "public meeting" zawn re ai
ladat amyu myu hte tam sagawn ra nga ai re, Ningbaw ngu ai ni gaw shawa
masha hte galoi mung n mai hka bra mat ai re.
Free press (Awm dawm dip shabra ai lam)
Daru ning yawng magam sing dawng "dictatorship" gaw wang lu wang lang
shiga ka shapraw ai lam ni "free and critical mass media" hpe nju dik
htum re. Democracy kaw gaw n nga yang asak n hkrung lu nga ai.
Mung dan langai kata na shiga dip shapraw ai lam "press" gade daram wang
lu wang lang "free" byin ai gaw dai mung dan a democracy gade daram hkam
sha ai ngu ai hpe madun nga ai re. Wang lu wang lang shiga dip shapraw
ai lam "free press" kaw hpa wa tsun tim jahtum e gaw mung masha ni nan
daw dan la ai ahkaw ahkang gaw grai ahkyak rai nga ai.
Lahta de tang madun ai hkrang ni kaw na anhte a mungdan kata e gade
daram wa shatup lu nga ai kun ? Democracy ngu ai ga gaw mungkan e grai
lang nga ma ai. Anhte ni democracy hte htap htuk ai hkrang ni hpe chye
tawn yang gaw manang wa hpa tsun nga ai hpe a san sha mu wa na ga ai.
___________________________________________________
SHANG LAWT
Shang Lawt ngu ai gaw kaga masha wa e pat shingdang, hkum da ai nnga ai
sha tinang ra sharawng ai hku wang lu wang lang tinang a gam maka hpe
tinang ga1aw sa lu ai awm dawm ahkaw ahkang hpe Shang Lawt ngu ai re.
Mungdan langai mi hku rai rai, amyu sha lakung lama hku mi rai rai,
shinggyim masha langai mi hku mi rai rai tinang ga1aw mayu, tsun mayu,
hkawm sa mayu ai lam shagu hpe wang lu wang lang tsun shaga hkawm sa lu
yang, dai ahkaw ahkang gaw shang lawt rai sai.
Dai ni na aten ladaw hta anhte amyu sha ni a gam maka hpe yu dat yang
anhte Jinghpaw Wunpawng Mungdan gaw shang lawt lu ai mungdan langai rai
nga ai kun ? Anhte amyu lakung lama myu baw sang yawng gaw shang lawt lu
ai amyu ni rai nga sai kun ? Anhte amyu sha hkum ding dek hku nna mung
anhte shang lawt lu nga ga ai kun ? Sum ru yu ra ai aten ladaw laman
langai kaw hkrak sha du nga sai.
Anhte a mungdan hte anhte a amyu sha ni gaw moi shawng de shang lawt lu
ai lakung lama amyu sha langai rai nga ga ai. Labau hpe yu dat yang
anhte amyu sha ni gaw galoi mung, masha wa a uphkang sha ai nhkrum yu ai
amyu lakung ni rai nga ga ai hpe asan sha mu nga ai. Tinang a lamu ga
ntsa e tinang a mung Du magam ni hte rai nna wang lu wang lang rai nga
lai wa sai hpe mu lu ai.
Raitim,1850 ning a hpang de Inglik asuya wa gaw Myen mung hku
nnaJinghpaw mung de gabye shang bang wa ma ai sai. Jinghpaw mung ting
hpe atsawm lu up hkang lu ai gaw 1926 kaw nna she, hkan se hta ai the up
hkang lam hpe shagrin ai hku rai ma ai. Ngu mayu ai gaw dai aten hta
Inglik wa a uphkang ai hpe hkam la ra ai rai nga ga ai. Inglik ni anhte
a mungdan de shang bang wa ai shaloi anhte amyu ni a kaji kawa ni byin
mai ai hku gaw ninghkap gasat ma ai. Raitim, msha n-gun, hpaji n-gun,
machyu wan yam n-gun n bung ai majaw Inglik wa a kata kaw nga ra mat
sai. Dai aten hta anhte amyu ni kaw mungdan ting a hpyen dap ni mung
nnga ai, shara the shara myit hkrum ai the langai sha rai nna mung nlu
nga ai aten rai nga ai. Jinghpaw Du ni mung tinang a shara kaw tinang Du
galaw nna nga lai wa ai aten re ai a majaw mung, Inglik wa aloi ali sha
up sha lu ai lam rai nga ai.
Raitim, dai aten hta tinang a lamu ga Du ni hpe Inglik wa hku nna shamat
shatsai kau ai lam nnga ai. Lamu ga, hpun kawa ni yawng hpe mung ni na
the maren uphkang nga sha na ahkaw ahkang jaw nna nga nga ai. Mungdan
hku nna shang lawt sum mat ai raitim, shinggyim ahkang gaw hkrak tup naw
lu ngaai hpe mu lu ai. Uphkang masa sha Inglik a n-pu kaw rai nga tim
anhte amyu sha Du ni hte rau rai nna, mung shawa yawng a asak hkrung lam
gaw ram ram shim ai hku nga lu ga ai. Galaw lu, galaw sha lam hte
htungbkring labau lam ni hpe n dut n dang shawng na hte maren galaw nga
lu ga ai.
Dai hpang 1939 ning kaw byin hpang wa ai hti hkum (2) mungkan majan gaw
anhte Jinghpaw mungdan kata de 1942 ning kaw shang du wa sai hku rai nga
ai. Dai hti hkum (2) mungkan majan kaw anhte amyu sha ni gaw mungkan
ting myit hkrum hpung rai nga ai Inglik hte American hpung maga shang
lawm, nna Japan hpe gasat ga ai. 1945 ning hta mungkan majan ngut mat
sai.
Mungkan majan ngut ai hpang e anhte Jinghpaw amyu sha ni gaw shang lawt
bai lu na aten ladaw laman langai mi de du gabye shang wa saga ai. Dai
shaloi Aung San ngu ai Myen ningbaw langai mi Jinghpaw mung de shang wa
nna Jinghpaw ni hpe shanhte hte rau shang lawt jawm la na hku anhte a
jiwa ni hpe bawng ban sai. Dai shaloi anhte a jiwa ni law malawng ngu na
daram Myen hte shang lawt la na matu myit ndaw dan lu ma ai. Raitim,
hpangjahtum e gaw Sama Du Wa Sinwa Naw woi awn nna, Myen hte rau shang
lawt hpe jawm la na hku daw dan nna shang lawt hpe rau la sai.
Dai aten hta Myitkyina mare kaw, ya Myen ni hpyen la lahkawn shara galaw
ai kaw e General Aung San hpe anhte a kaji kawa rai nga ai Du Wa
Htingnan Kum Ja gaw "nanhte Myen ni hpe anhte nkam ai, nanhte Myen ni
gaw grai masu magaw myit dai ngu" tsun ai. Shaloi General Aung San , gaw
"Re ai, anhte Myen ni gaw n kaja ga ai, raitim, moi na Myen ni she re,
ya na anhte a prat na Myen ni gaw dai zawn n rai sai. Moi na ni a akyang
hpe anhte mung nra ga ai. Ya gaw rap ra ai tara, ahkaw ahkang kata kaw e
Jinghpaw wa lap mi lu ang yang Myen wa mung lap mi lu ai ahkaw ahkang
kata kaw rau nga ga" nga nna ga sadi jaw sai re majaw anhte a jiwa
ningbaw ningla ni gaw Myen hte shang lawt rau la na matu myit hkrum sai.
Dai shani General Aung San wa hte ga sadi la ai hpalap lu poi hta e Du
Wa Htingnan Kum Ja gaw ning ngu nna ga sadi dagam ga tsun sai. "Dai ni
kaw nna gaw anhte Jinghpaw hte Myen gaw Jinghpaw lap mi rai yang Myen
mung lap mi rai na, Jinghpaw wa mung Myen wa a ntsa hta ga sadi dung na.
Myen wa mung Jinghpaw wa a ntsa hta ga sadi dung let shada da n masu n
magaw ai sha rap rap ra ra nga na rai sai. Lama mi masu magaw wa ai
shani, ga sadi n dung wa ai shani gaw dai ga sadi shawng n dung ai, myit
magaw ai amyu lakung ni gaw yak hkak mat u ga. Jam jau ru yak u ga. Ding
hpring ai lakung ni hpe gaw Hpan Karai e mung yu lanu lahku u ga. Dai
ding hpring ai lakung lama gaw mungkan hta mayet maya kung kaba wa u ga"
ngu nna ga sadi shaman ga tsun nhtawm hpalap hpe jawm lu ma ai lam hpe
hkrak chye nga ga ai.
Dai zawn rai Myen hte bawng nna anhte amyu ni gaw Inglik a lata kaw nna
shang lawt jawm la sai. 1948 ning hta shang lawt lu ai. Myen hte pawng
(rau sha) ai shang lawt Jawm la sai. Dai aten hta shawng nnan e gaw
Jinghpaw Mungdan hpe Jinghpaw amyu sha ningbaw ningla ni woi awn uphkang
nna, tinang a mungdan hpe tinang a amyu sha ni nan uphkang sha ai hku
rai sai. Raitim, Myen amyu sha ni gaw myit magaw rawng nna shang lawt lu
ai hpang 1947 ning na Mungdan uphkang tara hpe jahten mayu sai majaw 00
Nu ngu ai Myen ningbaw wa gaw amyu myu shalau bang wa sai. Mungdan ting
hpe Buddah makam masham rai ra ai nga ai mung galaw wa sai. Dai hpang
1962 ning March shata praw 2 ya shani gaw Myen General Ne Win wa woi awn
ai hpyen hpung ni gaw Mungdan uphkang arawng aya yawng hpe laknak, n-gun
hte zing la kau sai. Dai hpang kaw nna gaw Jinghpaw Wunpawng sha ni a
shang lawt gaw sum mat sai. Dai zawn Myen mung ting n tara sai majaw,
Myen ni ga sadi run sai majaw, KIO, KIA shang lawt hpung rawt sai. Dai
aten kaw nna gaw jinghpaw amyu sha ni n ni n kri hkrum sha ai lam ni gaw
lani hte lani grau she rai wa sai. Shang lawt ahkaw ahkang n nga sai..
Shawng de general Aung San wa a ga sadi mung gara de yawng mat sai kun ?
Myen ni lang hte lang ga sadi run sai. Jinghpaw ni hpe roi ai lam lani
hte lani jat jat nna galaw wa sai. Jinghpaw mung shara shagu wan hkru
sai. Jinghpaw amyu sha ni si htan sat nat ai lam shani shagu hkrum nga
sai. Dai zawn rai nna Jinghpaw amyu sha ni a du, baw law law gaw, Myen
hpyen dap a lata kaw sum mat sai. Mung masa shaga na ahkaw ahkang n nga
sai. Makam masham lam mung lani hte lani n nga wa sai. Htunghkring labau
lam mung lani hte lani n nga wa sai. Tsun shaga lam, laili laika shalat
lam ni mung lani hte lani sum mat wa nga sai. Hkawm sa Hkawm wa na lam
ni yawng mung pat wa sai. Tinang a nta kaw nna, shinggan le na matu pyi
ahkang hpyi ra sai. Hkrun lam hkawm ai shani shagu hta mung grai hkrit
tsang let sha hkawm sa hkawm wa ra sai. Kalang lang tinang a nta kaw nga
ai pyi Myen hpyen ni gaw nta madu hpe ahkang n hpyi ra ai sha kam ai hku
sa shang let mara kata sharim sha ai lam ni, gayet ai lam, gap sat ai
lam ni law law hkrum wa sai. Hkawm sa hkawm wa ai shaloi mung shanhte
myit ndik yang zing ri ai. Amyu num ma ni hpe mung kam ai hku aroi arip
di hkrum saga ai. Hkrun lam hkan Myen hpyen dap jung da nna anhte a amyu
shayi num ni hpe jep ra ai, hpyen dap kawng de jahkring mi lung wa nga
nna num ni hpe shaga la nhtawm majoi roi rip ai lam ni shara shagu galaw
ma ai. Hpyen dap kaw jep hkrum ai amyu shayi ni law malawng gaw myi prwi
si hte gaya let manaw manang hpe hkrum na pyi n wam let yu wa ra ai. Dai
shaloi Myen hpyen la gaw mani sum myi man the bai jahpoi a sawng hkrum
nga ai.
Mungdan shang lawt ngu ai gaw hkum tsun sa, shinggyim masha ahkaw ahkang
ngu ai mung langai pyi n nga mat sai. Anhte amyu sha ni gaw Myen wa a
sinat npu e n ni n kri ru yak jam jau baw sum hpa hkrum sha nga saga ai.
Ndai zawn rai n ni n kri hkrum sha ai lam gaw shang lawt ngu ai ahkaw
ahkang n lu ai majaw rai nga ai. Dai majaw anhte amyu sha ni gaw shang
lawt lu ra sai nga nna shakut wa ai shaning 40 ning pyi du wa sai. Anhte
a ningbaw ningla rai nga ai Ningbaw Kaba Lahtaw Zau Seng, Lahtaw Zau Tu,
Zau Dan hte Duwa Pung Shwi Zau Seng ni woi awn nna amyu sha ni yawng
lawt lu na matu grai shakut sa wa saga ai. Shing rai shakut nga yang
ningbaw ni hpe hpyen wa a masha ni sat kau ai hpang kaw raitim, ningbaw
kaba n nan Ningbaw Kaba Maran Bang Seng hte Ningbaw Malai Du Kaba Mali
Zup Zau Mai ni gaw amyu sha ni hkrak lawt lu hkra nga nna myi di chyip
shakut woi nga ga ai re. Shang lawt ngu ai hpe ra sharawng ga ai re
majaw asak du, baw law law hte galai let gasat nga ai rai nga ai. Buga
Kahtawng mare law law wan nat hkrum let gasat nga ga ai. Tinang amyu
shayi ni law law hpe roi rip ya ai hpe mung hkam sha let shakut nga ai.
Anhte amyu sha num, la, kaji, kaba yawn hpe mara kata gap sat kau hkrum
ai rai tim amyu sha yawng hte anhte mungdan lawt lu hkra nga nna shakut
nga ai rai nga ga ai. Kaning re ai mayak mahkak hte raitim shan lawt hpe
galai la na re ngu ai myit daw dan ai hte sha a nut nga ai rai nga ga
ai. Anhte amyu sha hte anhte mungdan hpe shang la lu hkra anhte amyu sha
ni langai sha nga tim gasat na ngu ai myit hte rawt sa wa ai, KIO, KIA
rai nga ga ai.
Anhte amyu ni gaw masha sat mayu nna majan gasat nga ai ni n re, shang
lawt lu mayu nna, awm dawm ahkaw ahkang lu mayu nna tara ai majan gasat
nga ai she rai nga ga ai. N -gup ga hte gasat mai yang n gup ga hte
gasat na sha re. N-gup ga hte n gasat mai yang sinat laknak hte gasat
rai nga ai. N-gup a ga hte bawng ban jahkrup la mai yang grau kaja nga
ai. Ra lata pa majan hte raitim gasat mai yang gasat ra nga ai. Kaning
re ai ladat hte mi gasat nga tim shang lawt lu na sha ahkyak rai nga ai.
Shang lawt lu hkra shakut ai bungli gaw jin ai baw n re, tsang ai baw n
re, ung ang ai baw n re. Mahtai gaw langai sha nga ai (1+1=2) kaga
mahtai n nga ai. Shanglawt nan lu ra ai. Na a prat hta n lu yang nye a
prat hta lu hkra, nye a prat hta n lu yang nye a kasha prat hta lu ra
ai, kasha prat i hta n lu yang kashu prat hta lu ra ai. Lu nan lu ra ai.
Mahtai kaga n nga ai. Jin sai, hkri sai, hkying sai nga nna kaman li la
kabai tawn da ai baw n re. Tinang n dang yang masha wa dang na re,
tinang n tsang yang hpyen wa tsang na re. Dai majaw, anhte yawng gaw
magrau grang ai myit hte shang lawt awm dawm lu la hkra matut nna n gun
dat ra saga ai.
Gap hkat jahkring nna mungdan a ngwi pyaw lam woi galaw ai ladat hpe gaw
lang ra nga ai. Raitim, gap hkat jahkring nna shang lawt lu la hkra
galaw ai myit hpe mung jahkring woi ai lai ladat ni gaw mau hpa daram
shut nga ai. Gap hkat jahkring ai raitim, shang lawt gaw lu ra ai. Gap
hkat jahkring ai hte shang lawt lu ai gaw , shabung mai ai baw n re ai
lam hpe anhte amyu sha shagu gaw hkrak chye na ra nga ai.
Dai rai yang ya aten hta anhte hpa rai ung ang nga ga ai kun ? Shing
nrai anhte amyu ni shang lawt lu sai kun ? Anhte amyu sha ni tsun shaga
ai hta wanglu wanglang tsun shaga lu saga ai kun? Mung masa tsun jahta
na ahkaw ahkang nga sai kun? Tinang a htung hkring labau lam atsawm
galaw na ahkang nga sai kun ? Tinang a yi, sun, hkau na ni atsawm sha
galaw lu, galaw sha ai lam galaw lu sai kun ? Tinang a amyu sha ni hkawm
sa hkawm wa ai lam hta jep shatsang ai lam ni nnga sai kun ? Tinang a
amyu laili laika ni hpe n dut n dang sharin achyin na ahkaw ahkang nga
ai kun ? Tinang a htung hkring ning li ni hpe n dut n dang galaw na
ahkaw ahkang nga sai kun ? Tinang amyu hte seng ai laika ka na ahkaw
ahkang nga ai kun ? Tinang a ndum nta hta asak shim lam hkrak re ai
ahkaw ahkang lu ga ai kun ? Anhte atsawm myit yu ra nga ga ai. Mungdan
masha langai a jet ai ahkaw ahkang gaw dai mungdan hte amyu hte seng ai
mung masa, amyu masa yawng hpe chye mung chye ra ai, tsun mung tsun ra
ai. Dai zawn mung masa, amyu masa galaw ai gaw mara nnga ai. Jaw ai
bung1i hpe galaw ai re majaw, kadai hpe mung mara n mai jaw ai. Dai
mungdan kata kaw nga ning len dai mungdan a mung masa hpe n mai tsun
yang gaw dai mungdan masha gaw shang lawt n lu ai hpe a san sha madun
nga ai lam rai nga ai. Shang lawt lu ai mung masha shagu gaw, mung masa
hpe tsun shaga na ahkaw ahkang nga ra ai.
Mungdan asuya galaw nga ai kadai raitim, tinang a mung shawa hpe mung
masa shaga na lam hpe n-gun jaw ra ai, ahkaw ahkang jaw ra nga ai.
Tinang a mung shawa hpe mung masa shaga na ahkaw ahkang n jaw ai uhpung
gaw mung shawa a asuya n rai sai ga re.
Dai re majaw anhte amyu sha ni gaw anhte amyu sha ni a ahkaw ahkang hpe
n hkrit n tsang tsun shaga jahkrup la na matu yawnghta lit nga nga ai.
Masha shagu shang lawt sha n lu yang dai mungdan, dai amyu sha ni galu
kaba na lam nnga ai. Dai majaw mungdan shang lawt lu hkra amyu sha shang
lawt lu na gaw ahkyak dik htum rai nga ai.
___________________________________________________
SINDE ANA TSI LAJANG LADAT
Masha langai mi asak hkrung na matu masha a hkum hkrang kata kaw rawng
ai arai ni mahkra mung a sak hkrung nna shi hte seng ang ai lit ni hpe
gun hpai let bungli galaw ra nga ma ai. Masha a hkum hkrang kata kaw nna
arai langai ngai bungli nlu galaw wajang, shi hte seng ang ai lit ni hpe
kahprai wa ai majaw masha asak hkrung lam hta n byin ang ai ana ahkya ni
byin wa nga ai re.
Ndai lam hte seng nna anhte masha a hkum hkrang hta shani shagu sha bang
dat ai lu sha hte hka ntsin ni hpe hkum hkrang hta ra ai hte hpe shaw la
ngut jang n ra mat sai hka hte n kaja ai htingni dumgyi hte latung ni
hpe bai shapraw kau ra ai re. Dai latung ni hte n ra mat sai hka ntsin
ni hpe masha hkum kaw nna Kidney Renal ngu ai sinde wa gaw shapraw kau
ya ai re. Dai majaw anhte masha ni mung a san a pan hte shamu shamawt lu
bung li galaw lu nga ga ai re.
Rai tim anhte masha nkau mi hta dai Kidney wa myu baw sum hpa a majaw
shi a bungli hpe shi a tsawm n lu galaw gun hpai wa ai shaloi, anhte
shani shana sha bang dat ai lu sha hte hka ntsin ni hpe bai n lu shapraw
kau wa nga ai. Dai shaloi hkum hkrang hta n ra mat ai hka ntsin hte
latung ni masha hkum kata kaw nna n pru mat ai majaw, masha a hkam kaja
lam hpe mayak mahkak byin shangun wa nga ai. Dai shaloi masha a hkum sai
kata kaw Urea ngu ai jit (Toxic) rawt wa nga ai. Dai sha1oi dai masha wa
gaw jit atsawm n luji wa nna hkum hkrang bum wa na, madawn mayu wa na,
lu sha n kam sha wa na, ba nna nsa atsawm n lu sa wa na, sai n-gun yawm
wa na, hkum hkrang lasi wa na, shan htoi wa na, hkum ting gaya wa na,
sai rawt lung wa na rai nga ai. Tsi dap de sa madun nna sai jep yu jang
n kaja ai latung ni sai kaw grai rawng taw nga ai hpe mu wa lu na rai
nga ai. Dai ana hpe tsi sarawun hte ana tamjak ni hte yawng tam nna
sinde ana re ai hpe chye lu ai. Shaloi hpungtang hpaji ninghkring ni
galaw shachyaw da ai Dialysis machine ngu ai jak hte hkum hkrang kaw na
n kaja ai latung hte hka ntsin ni hpe shaw la kau ya mai nga ai. Daijak
(Dialyser) hpe jai lang let masha a hkum kaw nna latung ni hpe la kau ya
ai lam hpe Dialysis ngu nna shamying da ma ai.
Dai hpe ndai sinde ana byin ai masha wa gaw bat mi hta masum lang hte
shi prat tup galaw mat nga nu ai. Dai dialysis galaw nga ai majaw, dai
ana lu ai masha wa gaw shi ning, shi manga ning du hkra asak hkrung let
bungli galaw sha lu nga ma ai. Dai dialysis n lu galaw jang gaw urea
toxic a majaw grai lawan ai hku asak htum mat chye ai. Rai tim ya dai
jak hte dialyser hpe lang ai amajaw sinde ana byin ai masha ni a sak
galu mai nga ai re. Dai jak hte Dia1yser mung grai manu kaba ai re majaw
dialysis galaw ai mung manu hpu nga ai. Rai tim dai ana lu ai masha wa
gaw dialysis nlu galaw yang lawan ai hku si wa chye ai re majaw dai hpe
shi prat tup nan galaw ra mat nu ai re. Dai ana gaw asak kaji kaba n
lata ai sha byin chye nga ai. Dialysis galaw ai majaw hkam kaja let
bunli mai galaw lu galaw sha nga ai.
Singapore kaw nna National Kidney Foundation kaw dai sinde ana lu ai
mashani a matu manu mai htum ai hte kaja htum ai hku ga1aw ya nga ai re.
Dai ana lu ai ni Dislysis hpe batmi hta masum lang galaw let nkau mi
Taxi driver, jak rung hkan, nkau mi rung bungli myu myu ga1aw let asak
hkrung nga ma ai. National Kidney Foundation gaw Singapore kaw Dialysis
dap shi jahku hpaw da lu sai re. Dai kaw bungli ga1aw nga ai sara,
saranum ni hpe mung tut nawng e hpaji hpe shatsaw sharawt ya let grau
madang tsaw wa na lam de shakut let galaw nga ma ai re. Karai Kasang jaw
ya ai hpaji gaw mau hpa kumla kaba nan rai nga ai.
Elizabath Ja Bawk
The BurmaNet News is an Internet newspaper providing comprehensive
coverage of news and opinion on Burma (Myanmar) from around the world.
If you see something on Burma, you can bring it to our attention by
emailing it to strider@xxxxxxx
To automatically subscribe to Burma's only free daily newspaper in
English, send an email to:
burmanet-subscribe@xxxxxxxxxxxxxx
To subscribe to The BurmaNet News in Burmese, send an email to:
burmanetburmese-subscribe@xxxxxxxxxxxxxx
You can also contact BurmaNet by phone or fax:
Voice mail or fax (US) +1(202) 318-1261
You will be prompted to press 1 for a voice message or 2 to send a fax.
If you do neither, a fax tone will begin automatically.
Fax (Japan) +81 (3) 4512-8143
________________
Burma News Summaries available by email or the web
There are three Burma news digest services available via either email or
the web.
Burma News Update
Frequency: Biweekly
Availability: By fax or the web.
Viewable online at http://www.soros.org/burma/burmanewsupdate/index.html
Cost: Free
Published by: Open Society Institute, Burma Project
The Burma Courier
Frequency: Weekly
Availability: E-mail, fax or post. To subscribe or unsubscribe by email
celsus@xxxxxxxxxxx
Viewable on line at: http://www.egroups.com/group/BurmaCourier
Cost: Free
Note: News sources are cited at the beginning of an article.
Interpretive comments and background
details are often added.
Burma Today
Frequency: Weekly
Availability: E-mail
Viewable online at http://www.worldviewrights.org/pdburma/today.html
To subscribe, write to pdburma@xxxxxxxxx
Cost: Free
Published by: PD Burma (The International Network of Political Leaders
Promoting Democracy in Burma)
________________
____________________________________________________________
T O P I C A -- Learn More. Surf Less.
Newsletters, Tips and Discussions on Topics You Choose.
http://www.topica.com/partner/tag01


text:
-
In Laika Ngau
-
Last Updated on 02 October 2008
-
By Rev. Lahtaw Gum Se
-
Hits: 2600
Buga kata shara shagu, mungdan kata shara shagu, mungkan mungdan shara shagu bra chyam nga pra nga ai kashu kasha, Jinghpaw Wunpawng Ramma ni hpe 2008 ning a Shaning Ningnan Shatsam Shiga shana dat mayu ai law.
Hpan Karai e masat shalat ladaw da ya ai mungkan prat, Hkristu a prat ladaw shaning langai mi lai di nna, shaning ningnan ladaw langai bai shang wa lu saga ai majaw kabu gara let asak aprat naw ram ai, amyu hte mungdan, shinggyim masha hte mungkan a myit mada shara ningbaw ningla maka rawng ai Ramma shayi shadang yawng, Hpan Madu hte rau ngwi pyaw hkam kaja nga myit ga, akyu hpyi garum ya ai.
Mungkan pinra mungdan shara shagu magam bungli amyu myu hte hpaji hparat amyu myu hte shakut shaja hkawm nga ai, Jinghpaw Wunpawng Amyusha Ramma ni hpe Numhtet Ga tsun jahta mayu ai lam amyu (3) myit dum lu ai. Dai gaw shingran (vision) hte seng ai lam re.
Langai ngu na hta, Ramma hkum shagu kanang nga, hpa baw galaw timung, tinang a asak hkrung lam hpe myit shingran madung tawn da nna shakut ga. Hebre masha ni a ga malai hta, “shingran ga n nga yang, mung masha ni gumlu gumlang rai ma ai” (Ga Shagawp 29:18) nga ai. Myit shingran n nga ai wa gaw myit madung n rawng ai majaw kam mara rai nga nna, lachyum n pru ai hku hten za mat wa nga ai.
Jinghpaw Wunpawng Ramma ni gaw myit madung rawng ai, akri rawng ai, nli rawng ai hkrai rai ga. Masha amyu kaga ni hpaji chye ai zawn chye na hpe sha shakut ai, masha ni lu su ai zawn lu su na hpe sha shakut ai, masha ni hkik hkam ai zawn hkik hkam na hpe sha shakut ai gaw n ram ai. Masha hte bung shakut ai sha re majaw ''ningtawn ningla, ngang grin ai masha'' n tai lu na re. Ningtawn ningla myit jasat hpe myit shingran madung tawn da nna, sadi sahka kang ka rai akyu hpyi let shakut hkawm nga ga.
Lam lahkawng ngu na hta, Ramma masha hkum shagu gaw mungkan shinggyim masha hkrai rai nga timung, amyu langai ngai hte seng ai amyu masha hkrai rai ga ai. Gara amyu hte mung n seng ai masha gaw n nga ai. Rusai maka hku rai rai, tara lam hku rai rai, mung masa hku rai rai, htunghking dinghku masa hku rai rai, amyu langai ngai hte seng ai hkrai rai na re. Amyu langai ngai hta gaw sari rawng rawng shanglawm ra nga ai. Dai shaloi she myit shingran madung mai lu nga ai. Myit madung mung ngang ngang kang kang rai na rai nga ai.
Jinghpaw Wunpawng Ramma ni a matu gaw: Jinghpaw Wunpawng Amyu Na a Amyu re. Jinghpaw Wunpawng amyu sha a matu, Nang hpa baw manu dan na dawdan da nit ni? Na a sari gaw Jinghpaw Wunpawng a sari rai na re. Jinghpaw Wunpawng a sari mung Na a sari rai na re. Nang manu dan ai sari rawng yang, Na a Amyu Jinghpaw Wunpawng mung manu dan ai sari rawng wa na re.
Lam masum ngu na gaw, tinang a dai daw dai hpang buga a lam rai nga ai. Anhte Jinghpaw Wunpawng Amyu sha ni gaw mungkan masha mung rai nga ga ai hte maren, mungkan ting gaw anhte a nga shara rai nga ai. Rai timung, mungkan ting byak hkawm nna sha masha tai mai ai n rai. Hpan Karai gaw amyu langai ngai hpe mungdan langai ngai masat la shangun nna, masha langai ngai hpe buga lamu ga langai ngai madu la shangun nga ai. Jinghpaw Wunpawng Amyu sha ni laika lu ai, jawng lu ai, jawng lung chye ai kaw nna, mungkan shara shagu bungli hpan amyu myu hku nna du hkawm lu saga ai. Rai timung, anhte buga lamu ga n lu ai ni n rai ga ai.
Anhte Mungdaw mungdan nga ai, buga lamu ga lu ai ni rai nga ga ai. Dai ning gaw Jinghpaw Mungdaw lu masat la ai shaning (60) ning hpring ai Manau Poi kaba hpe 2008 ning January (5) kaw nna (11) ya du hkra, Shatapru Manau Pa kaw Manau Poi kaba hku nna galaw na rai saga ai. Jinghpaw Mungdaw ngu ai anhte a buga lamu ga hpe anhte kade wa manu shadan jai lang lai wa saga ni? Du na prat shaning ni hta gara hku manu shadan jai lang na myit shingran lu nga ga ni?
Ramma ni hpe myit sumru shangun mayu ai law. Ndai prat gaw ''Software'' sut hpe jai lang nna ngamu ngamai lam tam ra sai prat rai nga ai. Dai ''Software'' shaw shapraw la lu ai ''Hardware'' nhprang rai shaw kau ma wa nga saga ai. Hardware nhprang rai shaw kau ma mat jang Software kanang na n shaw lang lu sai majaw, hpaji chye ninglen matsan wa na tsang ra ga ai.
Hkai nmai nli naili hkai shatut nna, lusha shapraw lu ai lamu ga sau ni hpe mung ahkut kabai kau ma wa saga ai. Lamu ga hkraw mat jang hpa baw lusha shapraw nna asak hkrung na kun? Dai lam ni mahkra hpe chye hpajang na gaw Ramma ni a lit madung mung rai nga ai. Grai kam ai.
Jinghpaw Wunpawng Buga hpe kadai makawp maga na, kadai gaw sharawt na gaw prat ram ai Ramma ni a lit rai sai. Ya aten gaw sut masa hku nna yu yang, gat lawk sut masa (Market Economy) kaw nna, hpaji hpaga sut masa (Knowledge Economy) de rawt galai wa nga ai prat re majaw gaw grai lawan la nga ai. Chyoi Pra ai Chyum Laika hta hpaji hpaga chye ga na shadum da nga ai (Ga Shagawp 3:14).
"Ngai shu...Ngai sha Ramma ni e, Jinghpaw Wunpawng buga mungdaw mungdan hpe hpa baw hpaji ladat hte hpaga amyat tam nna sharawt gaw gap mat wa na lam myit shingran shaw lang saga ngu shatsam dat ai law..."
Laika ka ai wa Sara Kaba Rev. Lahtaw Gum Se gaw Nawngnang J.W Chyum Hkawlik a jawngup hpe 1966-1992 ning laman galaw wa sai rai nna, ya ten hta mung Jinghpaw Mungdaw Kahtawng Ningchyawng Sasana a Tingnyang-up magam lit hpe galaw gun hpai nga ai re.


text:
Shiga
Kamai kani ya ni a matu shata mi tsi shamyit 6,000 jan garan jaw
- Post 10 October 2012
- Last Updated on 10 October 2012
- By KNG
- Hits: 482
Myen asuya uphkang ai Jinghpaw mungdaw Hpakan lam Kamai mare, Myu Ma lawk na kani ya ni a matu shata shagu tsi shamyit 6,000 jan hpe maigan hkamja lam NGO hpung langai garan jaw nga ai lam chye lu ai.
Bat shagu tsi shamyit 1,500 jan hpe Kamai mare Myu Ma lawk san san na sai lam kata kani htu bang ai ni a matu Mugawng daju maigan NGO kaw nna bat Manga Ya shani shagu sa jaw nga ai re lam, buga hpung sara langai KNG Jinghpaw Shiga Dap de tsun ai.
Kani ya ni gaw jai lang ngut sai tsi shamyit ni hpe atsawm n zing ai sha mare kata lam makau hte hka hkyin gau ni hta majoi kabai ayai da ai majaw mare masha ni kabe ju na tsang ra ai manghkang langai bai byin shangun ai lam, sara wa matut tsun ai.
Dai ning April shata daram kaw nna ya na zawn Kamai, Myu Ma lawk de kani ya ni a matu tsi shamyit majoi (manu n la ai) garan jaw ai lam hpe galaw wa ai re lam, chye lu ai.
Dum nta htinggaw 3,000 jan nga ai Kamai mare hta, kani chyang kani hpraw ni hpe wanglu wanglang hte dut lu dut sha nga ai gaw, lai wa sai 17-ning Myen hte KIO simsa lam ladaw kaw nna re lam buga masha ni tsun ai.
Ya ten ramma ni lapran kani lu sha nga ai shadang hte seng nna nawku hpung sara langai tsun ai, “E anhte kaw gaw marai 10 kaw nna ganoi marai 7 daram gaw mai sawn la sai. Jawngma ni mung lawm ai le, Jinghpaw law ai le, ramma ni malawng maga re. Asak gaw nang kaw na ni gaw ganoi asak 15 ning kaw nna lu sha ai ga re, masha kaba la wa ngan ni mung nga ai”.
Mare kata kani ya law ai majaw Jinghpaw ramma ni lapran arawn alai hten za nna lagut lagu law ai lam chye lu ai.
Ndai mare hta Myen asuya pyada dap jung ai raitim kani dut lu dut sha lam hte lusha ai lam ni hpe atsawm ahkyak la pat hkum ai n galaw ai hpe mare masha ni tsun ai.
Maga mi de rai yang mung, Wunpawng Mungdan Shanglawt Hpung (KIO) gaw 2010 ning October hta Jinghpaw mungdaw kata kani nanghpam ninghkap majan ndau dat sai raitim Kamai mare hta kani nanghpam manghkang n yawm wa ai lam mare masha ni matut tsun ai.
Shawng e kani dut sha ai Kamai mare masha yawm dik marai 3 hpe KIA ni sa rim wa sai raitim bai dat dat ai lam, dai hpang mi na raw kani bai dut sha nga ai lam, sagawn chye lu ai.
Dai re majaw ya ten Kamai Jinghpaw nawku hpung ni hte mare masha ni gaw mare kata kani nanghpam pat jasan lam hta, “Myen hte KIO kadai hpe kam na mung n chye rai” myit yak nga ai lam, nawku hpung sara ni KNG Jinghpaw Shiga Dap de tsun wa sai re.


text:
Shiga
Loije lam KIA a hkrawn bawm hta, Myen hpyenla si hkala law
- Post 09 May 2012
- Last Updated on 10 May 2012
- By KNG
- Hits: 1159
Jinghpaw mungdaw Manmaw-Loije lam ntsa Myen dap hpung lahkawng hpe wunpawng mungdan shanglawt hpung KIA kawn May 7 bat langai ya shani hkrawn bawm hte gasat ai hta Myen asuya hpyenla si hkala law ai lam, KIA tsun ai.
Manmaw kawn Loije de sa wa ai Myen asuya dap hpe Lawmun hte Sinlum lapran shara 2 hta hkrawn bawm hte KIA dapba 3 na hpyenla hte MHH mungmasha hpyen;a ni pawng nna gasat ai re lam, dapba 3 hpyendu ni tsun ai.
Ndai hkrawn bawm hte gasat ai hta Myen asuya hpyenla 40 daram hkrat sum nna nkau hkala ai lam, ginra buga masha ni hte seng ang ai KIA hpyendu ni KNG Jinghpaw Shiga dap de tsun ai.
Lai wa sai Laban shani hta mung Manmaw- Kai Htik-Nam Hkam lam hta hpyen n-gun 100 daram nga ai Myen dap nu masat 99 dap hpung lahkawng hpe KIA dung 1 hte 27 hpyenla ni jawm nna, jaugawng ladat hte gap gasat sai re.
Gasat poi hta Myen maga hpyenla 30 jan si, nkau hkala ai lam, KIA dung 1 hte 27 shiga lawk tsun ai.
Ndai hpyen hpung gaw Kai Htikdap kawn Nam Hkam de le wa ten hpyen n-gun 100 jan rai nna, gasat ngut ai hpang tinang madung dap de bai nhtang wa ai hpyenla gaw 40 ram sha re lam, myi-chyaw-mu ai ni KNG Jinghpaw Shiga Dap de tsun ai.
March shata hta gumsan magam Ting Tsing asuya hte Wunpawng Mungdan Shanglawt Hpung (KIO) lahpran mungmasa bawngban lam n awng dang ai hpang, April praw 1 a hpang uhpung lahkawng dap lapran majan bai sawng wa sai re


text:
Shiga
WFP gaw asuya kata na hpyen yen tsinyam ni hpe n-gu garan jaw
- Post 12 September 2011
- Last Updated on 12 September 2011
- By KNG
- Hits: 2053
Mungkan Wunpawng Hpung (United Nations) npu World Food Program (WPF) gaw Jinghpaw mungdaw hpyen yen tsinyam ni hpe n-gu garum jaw sai re.
Myen asuya uphkang ginra Myitkyina hte Waimaw kaw nga ai hpyen yen tsinyam 5,000 jan hpe WFP gaw lai wa sai August shata hta garum jaw wa sai lam, buga kata hpyen yen lakawn lanawn hpung ni tsun ai.
Ya na zawn WFP hku nna n-gu garan jaw wa ai lam gaw Jinghpaw Mungdaw asuya hkringmang daju Salang Ngan Seng a ahkang jaw lajin ai hte maren re lam chye lu ai.
Ya ten Myen asuya uphkang ginra Myitkyina, Waimaw, Manmaw hte N’mawk mare ni hta hprawng shingbyi nga ai hpyen yen tsinyam yawng 10,000 mi grupyin re lam, tsinyam lakawn lanawn hpung ni hpe lakap let chye lu ai.
Ndai mare kaba de du ai tsinyam ni hpe shawng kaw nna garum jaw nga ai gaw J.W Hkristian nawku hpung ni hte Metta Development Foundation (MDF) ni re.
Myitkyina kaw du nga ai tsinyam ni hpe gaw Myitkyina Emergency Relief Team (MERT) hku nna madung dat garum jaw nga ai lam chye lu ai. MERT hta MDF, Karuna Foundation hte J.W Hkalup hte Hkatawlik nawku hpung ni shanglawm ai re.
Maga mi de Miwa ga jarit KIO uphkang ginra de du nga ai hpyen yen tsinyam 20,000 ram gaw asuya n re ai maigan NGO uhpung ni a ading tawk garum ntum lam n lu la ai lam chye lu ai. Ya ten shanhte hpe KIO hte Jinghpaw uhpung uhpawng ni hku nna madung dat garum jaw nga ai re.
Lai wa sai June shata kaw nna, Jinghpaw mungdaw shara shagu Myen hte KIA gap hkat lam dingyang byin nga ai majaw, uhpung lahkawng uphkang ginra ni de hpyen yen tsinyam masha ni lani hte lani law jat nga ai lam sagawn chye lu ai.


text:
Hpungwoi ni amyusha ni hpe Tsadan a Mayam Kandang de kanawng bang nga
- In Sawk Madun Laika
- Last Updated on 06 September 2010
- By Maling Hkataw
- Hits: 3832
Myen Dap-up Ong Myit wa Jinghpaw Mungdaw kaw nna htawt mat wa sai hte, mungshawa ni lapran, shawnglam hpe grau myit tsang wa ai zawn, ‘hpa rai yang rai’ ngu let, myit mu myit hkut nga ai ni mung, nga shajang nga ai.
Hpa majaw nga yang, lai wa sai June shata htum wa de du wa ai, Jinghpaw Mungdaw a Dap-up ningnan Dukaba Soe Win gaw, Me Myu Hpyendu jawng-up rai nna tara hte hkrak jasat ai wa re hta sha n ga, Ong Myit a ma tai lai wa sai lam, chye lu ai.
Shingrai, ‘sheng mareng nna mazut ai jasat hte, hpaji lai, masing masa hte jasat ai masa lahkawng’ hpe shen dingdaw nna anhte Mungdan madu ni larau ladau sawk sagawn masam maram let, anhte a ginra hta zai ladat hte htang jasat shamu shamawt nga na aten rai nga sai hpe shadum ai, ‘bau nsen’ mung rai nga ai.
Ningrai, Dukaba Soe Win a zai ladat majan hte Jinghpaw mung madu anhte mungchyingshawa ni a zai ladat majan lahkawng, ladaw langai hta, shachyai shingjawng hkat na ‘Majan Pa’ e anhte du nga sai hpe mung, shadum nga ai aten re.
Ndai lam sha naw myit nga yang, dukaba Soe Win gaw chyau lachyan hprawt rai, hkang galai nna shi a shawng na Jinghpaw mungshawa zinlum ai masing lami hpe Myitkyina mare daju e galaw nga sai. Shawoi na zawn laknak lang ai wuhpung ni hte madung dat zinlum ai lam galaw ai hpe n mu lu ai.
Raitim, Mungdan Gawda Tara (nhprang) shawa ara hkam la poi (Referendum) a hpang e Myen hpyen gumshem gaw mungshawa hte grau nna lai ladat law law hte mahkri shawn shakut nga ai masa, rai nga malu ai. Hkristan Nawku Hpung ni hta shanhte a ningbaw ningla ni hpe jai lang, asung jashawn ai ladat hte ahkyak tawn zinlum wa sai. Ndai hta J.W Hkalup Hpung Ginjaw (KBC) hte Hka Htawlik Hpung (RCC) hpe ahkyak madung tawn nna myiman tam ya wa sai.
Ndai July shata praw 2 ya shani, San Columban RCC ginra hta hkrumzup hpawng hta KBC Amumadu Rev. Paul Naw Tawng gaw KBC a malai hte Wajau Naw Din gaw RCC a malai ga shaga na ahkaw hkang hkam la wa sai. Dai shani, Dap-up Soe Myit wa Nawku Hpung ni hpe n hpyi tim, karum dat ai kumhpa hta n-gu buri 86, sha sau galan 5 pung 86, jaw wa sai. Dai hpe Nawku Hpung ningbaw ningla ni gaw masing n nga n ra ai raitim, kabu gara hkapla wa sai.
Dai hpang kaga nawku hpung rai nga ai Muslim ni hpe sen 13 dan ai n-gu sau hte arung arai kumhpa ni hpe Myitkyina mare na Bali (Mosque) jawng 7 na ningbaw ningla ni marai 30 jan daram hta Awng Nan lawk na shanhte a Muslim ginra de July 8 ya shani sadu nna zinlum wa sai. Bai, Bukda Hpungkyi jawng kaba ni, Waimaw mare ni hte kaga shara ni de mung, kumhpa hte hpawn zinlum hkawm sai.
Ndai lam hpe azin ayang maram yu dat ai shaloi, Hkristan Nawku Hpung hte hpungwoi ni hpe jaw ai kumhpa gaw grau laja nna manu dan ai hte ading ding sa du zinlum ai hpe mu lu ai. Rai yang, anhte J.W Hkristan ni gaw Myen hpyen ara mungmasa galai wa na lam hta, shanhte ahkyak kaba shatai ai ni, rai nga ai re.
Kaga ni a matu gaw ndai lam gaw laklai ai lam n rai nga tim, anhte Hkristan Jinghpaw Wunpawng sha ni a matu gaw grai ‘kaya kahpa hte Karai Kasang hte amyusha ni hpe roi kau ai amu’ rai wa sai. Kaja wa Gawtawma Bukda karai gaw Hkristan Karai Kasang hta grau ai lam wa madun ai masa rai nga sai.
Hkristan ni n mu mada ai tengman, rap ra, tara ai hte asak lam hta hkawm sa ai ni wa, mu mada ai mungkan a sutgan, arawng ara, pyaw lam ... ni hpe myit mada nna dai lam hpe shachyut nga ai mungkan a karai ni a lam hta hkawm sa bawng lawm ai hku, rai mat wa sai.
Bai, grau nna mau hpa mabyin bai kahtap wa ai gaw, July praw 6 ya (Laban shani) jahpawt hta Myen hpyen asuya, Matut Mahkai Dap, hkringmang Brig-Gen. Thein Zaw gaw, KBC Ginjaw rung e Myitkyina mare na Hkristan Nawku Hpung hkum hkra na ningbaw ningla ni hte hkrum nna, n-gu buri 75, sha sau joi 100 hte gumhpraw mung, Kyat lap sen 30 wa jaw ai lam, rai nga ai.
Dai hta sha n ga, Cyclone Nargis laru karum ai lam a majaw grau kabu chyeju dum ai lam hte hpawn, matut nna mung sumri phone hte kaga ra ai lam ni karum na ga sadi jaw kau da wa sai.
KBC a Hpung woi masa gaw hpungshawa lai ‘democracy’ hte rai nna ‘makam masham a lunghkrung hkridun’ hta de nga ai, Nawku Hpung shawa wuhpawng kaba re. Rai yang, ndai kumhpa arung arai ni hte anhte KBC a makam masa, shawa woi lai hte n hkru n kaja ai hpe gasat ai makam wuhpawng langai, ning re tara n shang, lachyum lam n tara ai hte myiman tam ai, kumhpa hkapla ai gaw, jaw ang nga ai kun? jawm myit aru yu ga.
Lai wa sai 1962 ning hta, ndai hpyen asuya sha re Sasana Hpung nta, hpaji jawng nta hte wang, bai, Sasana boarder ni hpe atik anang shing ngyen la kau wa sai. Ndai zawn hpyen asuya gaw shanhte ra yang ra ai hku nna, Karai Kasang hte seng ai Nawku Hpung hpe ‘hpya sha dat, asawng dat’re ai gaw, Karai Kasang namnam jaw hkam la nna daw jau nga ai ningbaw ningla ni galaw ging nga ai kun?
Shanhte she tengman ai hku nna ndai mung hpe n shabyin mayu yang tinang a sai daw sai chyen jawngma ni hpe lang hte lang kapaw, htau, gap, zingri zingrat sat, htawng bang, tinang a Hpungkyi ni hpe sat shagrawt kau re ai ni re.
Karum na nga yang, ya, Cyclone Nargis laru tsinyam masha ni nga nga ai. Hparai, dai de madaw n garan ai she myit yu ga. KBC gaw ningbaw ningla ni a wuhpawng n re. Karai hte ading tawk seng ai, bai, J.W amyusha hte mungdan asak matut na shawnglam hte gindun nga ai gindai lami re. Karai n ra ai lam, n jaw n ang ai lam, hpungmasha ni a myit ara n lawm ai magam hpe galaw ai gaw KBC kata de ‘gung, tsadan, ana’ hpe tara shang jashawn ai re.
Dai majaw, KBC hte J.W amyumasha ni a shawnglam hkrit tsang hpa byin shangun ai lam hte ading tawk ahtu hkra shangun nga ai. Dai gaw, ya na ningbaw ningla ni a lit nan rai sai.
KBC hpungshawa ni mung ndai Myen Dukaba Thein Zaw a, ‘Npu de hka lwi, ntsa e mahkaw hprwi’re ai n teng n man ai lam hta, KBC ningbaw ningla ni kabu lawm tim, hpungmasha ni gaw n lawm na shadum hkat nga ga.
N teng n man ai tsadan wa hpe shadum sharai na malai, shanhte amu hta yau lawm ai, para nang ai, sha lawm ai, bawng lawm ai, pawm lawm ai, dung lawm ai, madi shadaw lawm ai gaw, Karai Kasang hpe mung, ninghkap ai yubak amu she rai sai.
Bai, tinang a amyu hte lamuga hpe mung, mayam shayam ai, dut sha kau ai, amyu hpe nyet nna sadi run ai, amu rai mat sai. Daini, J.W Hkristan hpungshawa ni yawng n teng n man ai hta n kaboi nang ai sha, tengman ai maga madaw ngang ngang tsap nga let, Karai Kasang a ga madat mara nna, Amyu hte Mungdan hpe sharawt la ra ai aten, rai nga sai.
KBC hte RCC gaw, J.W Hkristan wuhpawng ni hta ahkyak dik hte kaba dik ai Karai Kasang a mungdan anhte a ginra hta de nga ai, Hkristan Nawku Hpung ginjaw yan, rai nga ai. Mungkan hta kaga Hkristan ni pyi n lu galaw ai Sasana amu kaba ni hpe galaw nga ai mying kaba dik ai, Nawku Hpung yan mung, rai nga ai.
Grau nna, Karai Kasang gaw amyumasha ni hpe mai kaja ganga ai hku nna woi na lit ap da sai Nawku Hpung mung, rai nga sai. Kaga amyu ni hpe mung tengman ai lam, rapra ai lam hte chyeju lam hpe ginlen ya na matu, lit la ra nga ai Nawku Hpung mung, rai nga ai.
Dai majaw, tinang a hpungshawa ni ‘Tsadan a dawnggawng’ kaw nna lawt lu na, Amyusha ni a shawnglam hte Karai jaw da ai lamuga agrin nga lu na mung, lit la woi awn lam madun nga ai, Nawku Hpung ni rai nga ga ai. Dik shale, ndai Myen mungdan hta jet ai, Federal Democracy byin wa lu na matu pyi, KBC, RCC hte kaga Nawku Hpung ni a shanglawm ai daw hta she, madung rai nga ai.
Japan mungdan hta masha jahpan tsa htam shadang 1% sha re ai Hkristan ni a Rapdaw e shanglawm ai gaw, mungdan shawnglam a matu dawdan ai lam hta, grai ahkyak nga malu ai. Philippians mungdan hta mungdan gumsan magam, hkringmang daju hte hkringmang ni madaw Hkristan Dakkasu Jawng Up kaba ni kaw nna mungdan kaning rai sa wa na lam ni, hpaji wa hpyi hpyi rai nga ma ai.
KBC, RCC hte kaga Nawku Hpung ni hpe Karai Kasang gaw tsaw dik ai shara hta sharawt da nna ndai mungdan hpe sharai na, shading na, shatsawm na, shabyin na matu san da hkrum sai, rai nga ai.
Rai yang, ndai hpyen gumshem magam ni hte shanhte a uphkang lai hpe jawm sharai na malai, shanhte kaw na lama ma myit mada, lama ma hpyi, n jaw n ang ai shanhte jaw ai kumhpa ni madaw la rai ai gaw, dai kaba dik ai ahkaw ahkang hpe ‘Lusha shapre wan seng mi hte galai sha kau ai Esau a amu’ rai mat sai.
Jinghpaw labau hta mung, Hpyen Sub-Major Pangkum Zau Tu (I.D.S.M., O.B.E ) gaw shi a magrau grang, share shagan ai, kang ka ai, sadi dung dik ai majaw, British Hkawhkam George V gaw, 1931 ning hta shi hpe ‘King's Orderly Officer--- Hkawhkam wa a matsun shatup sin langa du”, ngu ai arawng aya hte shagrau ya wa sai.
Dai majaw, “Hkawhkam wa gaw Zau Tu nang hpyi mayu ai hpyi u, Ngai jaw de ga ngu ai da.” Shaloi, “Zau Tu gaw myit yu nhtawm, Hkawhkam wa nang hpun ai palawng ra nngai ngu hpyi sai da.” Dai shaloi jang, Hkawhkam wa shi a Hkawhkam hking (uniform), Pangkum Zau Tu hpe raw ya sai, nga ai.
Daini Pangkum Duwa Zau Tu a Hkawhkam palawng hpe Jinghpaw Wunpawng Chyum Hkawlik (KTC) a Labau hte Hpaji Dadun Gawk e bang da nga ai. Dai Hkawhkam wa a uniform gaw dai hku sha rai, lani hte lani tsam za nga nga ai re.
Duwa Zau Tu gaw shi a kangka sadi sahka, share shagan ai majaw hkam la lu ai, hkikhkam dik ai, dai arawng aya, ahkaw ahkang hte aten hpe George V a Hkawhkam Hkying hte galai kau sai. Rev. Maran Ja Gun tsun ai ga hta, “...hpa mi rai rai anhte J.W sha ni labau hte shut wa sai (the same mistake) hpe n kahtap shut na, grai ahkyak ai hpe dum nga ga,” nga, shadum nga ai.
Daini, anhte a lam anhte n tsap, n galaw yang, kadai tsasam wa galaw ya na mung n re. Daini ahkyak dik ai punghkum hta Karai Kasang nan shadun nna dung nga ai, Nawku Hpung ningbaw ningla ni, ‘Pangkum Zau Tu a kaba dik ai ahkaw ahkang hpe palawng hte galai kau ai zawn,’ arung arai, n-gu, gumhpraw, sau, phone kumhpa ni hte galai nga ai hpe gaw, myit dum nga nni?
Kalang mi na, Myitkyina mare Gies Masat Hkalup Nawku Htingnu e, Laban nawku shani kaang hpawng hta hpungwoi kaba langai hkumtsup akyu hpyi ai hta--- “...ramma ni nanghpam kani hte kaga arawn alai lam ni hta htenza si ru nga nga ai majaw, anhte a shawnglam hpe myit tsang la ai,” nga nna, yawn hkrap let she akyu hpyi shakre wa sai.
Aten ahkying, ahkaw ahkang hte lit naw nga ai aten hta tinang a tingkyeng sha yu nna woi awn na malai, tinang a hpungshawa yawng, mungshawa yawng hte mungdan masha yawng a shawnglam hpe num shawn shaw nna madaw, woi awn ra nga ai.
KBC, RCC hte nawku hpung ni hpe woi ai ningbaw ningla tai ai gaw arawng aya, sutgan, ahkaw ahkang a matu n re, mungup du ni a masat masa hkam la, lama ma myit mada la, lama ma hpyi la na matu mung n re.
Nawku Hpung gaw, n jaw n ang nna n teng n man ai Mungup ai wa ra sharawng ai lam hpe shabyin ya ai ‘Zup ra (forum)’ mung n re. Nawku Hpung a ningbaw ningla ni mung mungup du ni a ara galaw na san da ai kasa ni mung n re.
Nawku Hpung ningbaw ningla ni gaw Karai Kasang a ara, makam masham hpunda hpe akri mahta nna tengman lam hpe shabrawng, galaw ai hte shabyin woi ai ni she, rai nga ai. Maga mi hku nna tsun wa yang, Tsadan hte shi a n hkru n kaja ai amu ni mahkra hpe ninghkap gasat woi ai ningbaw ningla ni she, rai nga ai.
Shingrai, dai lata san da ai kaba dik ai ningbaw ningla ngu ai ahkaw ahkang chyeju hte lit hpe, pagawn para, atang shalang n di kau ai sha, tinang a hpungshawa, tinang a myu masha, tinang a mungdan masha ni Tsadan a Dawnggawng kaw nna hkyela ai, shalawt ai, Meshia amu hta nan she, ningshawng woi, myihtoi htoi, hkinjawng jawng nga ga.
Nawku Hpung shawa ni gaw tengman ai mungga a kashu kasha ni she re, tengman ai lam hta n tsap ai ningbaw ningla ni a hpungshawa n re ai hpe, dum nga ga.
Tengman nna, anhte J.W myusha ni hpe shalawt dat ai Karai Mungga hte shangai da sai amyu ni hpe Hpung ningbaw ningla ni Tsadan a lata de bai kalang bai kahtap nna kabai ap kau na gaw, Karai Kasang nan n hkraw na re, dum nga ga, sadi nga ga!


text:
Dum ga, hprang ga, myit hkrum ga!
- In Ningmu
- Last Updated on 02 October 2010
- By Hkyihkang
- Hits: 2788
Myen hpyen asuya a mungdan uphkang hkrang (constitution) ngu ai gaw anhte Wunpawng sha ni hpe sha n-ga laga myusha yawng a shawnglam hte ahkaw ahkang gam maka hpe makawp maka ai lam n nga ai sha n-ga mungchying sha ni prat tup jaw lup nsin hta hkrit gari let, hkrap myi prwi hte sakhkrung na matu lam kaba re nga ai. Ndai mahkam hta n yawng lawm mat na matu sadi ra na re.
Dai mungdan gawgap uphkang hkrang (constitution) gaw zaibyu ntsa gap da ai, shadaw n ngang ai nta hte bung na, lani mi hten run mat na re. Myen hpyen a ralata poi ngu ai gaw Myen hpyen asuya asak galu na matu, mayam yam jaw na, tingkyeng myit hte amyu hpe nyet kau na, dutsha na masha ni, mung masha ni hpe masu magaw roi rip sha na ahkaw ahkang tam ai jahkyawn ni law law pru wa na ra ai.
Myen hpyen wa gaw Jinghpaw amyu mat mat na matu lam amyu myu hku na ayan shakut taw ai hpe katsi majan hta si hkrum mat ai hpe yu let dum sadi ra sai re. Anhte Wungpawng sha ni shada da sat hkat, nat hkat na matu lam tam nga ai re hpe hpunau Karen (Kayin) ni hpe kasi la ra ai. Galang u kaba hpun ntsa hta dung yu nga ai hpe dum ga.
KIO/KIA zawn kamhpa mai ai hpung n nga yang anhte Wunpawng sha ni jit ji na matu pi Myen hpe ahkang hpyi ra na ra ai hpe dum ga. Maigan du ai hpunau wunpawng sha ni hpe shadum mayu ai gaw ya na zawn mung shawa hte KIO shawnglam de gwi gwi rawt sa wa yang, gara lam hku tatut madi shadaw karum na lam hpe ya ten hta myit hprang ra sai ngu mu mada ai.
Simsa ngwi pyaw shara gaw nga let marawn n-gun madun ai hte sha gaw anhte dangdi lu ai lam ngut sai ngu n sawn la na ahkyak ai. KIO sanghpaw hten run yawng lim mat yang, nang, ngai yawng lawng mat na sha re. Dai gaw myu mat na lam a ningpawt ning hpang re ai hpe dum ra ai. Myen wa gaw anhte a lapran sumprat dawk bang jaw na matu ayan la nga ai re majaw ya ten hta gahkyin gumdin ra ai aten re ngu mu mada ai.
Tinang a tingkyeng akyu matu Myen hpang tsap ai ni hpe labau wa jeyang na zawn, myusha yawng na matu, kashu kasha ban a matu tsap ai ni hpe labau wa shagrau na ra ai. Wunpawng sha ni myit hkrum myit ra, yawng lani mi nhtoi hta wanglu wanglang ahkaw ahkang lu ai, ngwipyaw ai nhtoi de du shang wa na re. Dai re majaw dum ga, hprang ga, myit hkrum ga.
Matsing: Ndai ningmu madu Hkyihkang gaw, mungmasa la n re sha, Amerikan mungdan, Texas mungdaw e du nga ai Jinghpaw amyusha langai re.


text:
Ji Dwi A Numhtet Ga
- In Laika Ngau
- Last Updated on 06 September 2010
- By KNG
- Hits: 2314
Ngai Shu ni e...ndai “Ga” gaw ga kaba re...Nanhte, Anhte Jinghpaw Wunpawng Amyusha ni a labau hte anhte a nga sat, nga sa, nga pra masa ni hpe gaw chye da ra ai lu e...
Ya, anhte amyu ni gaw, moi gaw Gumchying Gumtsa du nga, ndai 1948 ning, January 10, ndai Jinghpaw Mungdaw garai n lu shi yang, aw ra daw maga de gaw...Ngai Shu ni e...Gumchying Gumtsa du ngu nna, bum du du-- Lahtaw du, Maran du, Lahkum du, Lahpai du, Hpunpyen du...du law law hte shi bum hte shi, shi ginra hte, shi buga hte nga lai wa saga ai.
Ya, dai hku tinang buga, tinang ginra, tinang up ai shara, du ni shara lamuga hta e tinang buga tinang up ai shara kaw nga ai mungshawa ni gaw tinang du ni hpe gun jaw gun ya, magam bungli mung shachyen shaja ya, yi wa galaw ya, yi galaw ya, dum n''ta shachyaw ya, dum n''ta galaw ya, shan gap lu yang mung shan magyi sa..rai nna, tinang a du, tinang a ningbaw ningla ni hpe tsawra lai wa sai.
Ndai Gumchying Gumtsa prat e n dai hku rai nna, langai hte langai mung shada garum shingtau, aw ra du, ndai du, kasha num jaw num ya, Mayu-Dama, kahpu kanau makyit mahkai, majan gasat yang mung gasat, tinang n dang yang e makau bum du ni hpe garum saw re nna, e ndai hku nga lai wa saga ai.
Ya, 1948 ning ndai daw de gaw bai Jinghpaw Mungdaw ngu nna Gumchying Gumtsa du hku n rai sa...e..Gumchying Gumtsa hku n re...1948 daw ndai daw de gaw Jinghpaw Mungdaw ngu shamying la, January 10 ya kaw shamying la ngut ai hpang gaw, Jinghpaw Mungdaw ngu ai hku bai dai daw nna dai hku bai sa wa...ndai gaw Inglik ni up ngut ai hpang e Amyen ni hte she rau...Awng San wa woi awn ai kaw e shang nna anhte a du salang ni, mung du salang ni gaw dai hte rau shanglawt la ga nga nna, myit hkrum nna la wa re ai hpang gaw...
1962, March praw 2 kaw gaw bai, Taw-Lan-Ye-Asuya, Ing-Tsawk-Asuya nga ai ni bai lung wa nna, ndai kaw e gumchya hkat, shada n ra, n htuk n ra rai nna gaw...e manu mana yak re ai hpang gaw, Shanglawt ni mung 1961 kaw e rawtmalan hpang mat wa...shada n hkrum n ra rai nna, Myenmung kaw jawm hpawm, jawm nga shada rap ra ai lam n nga...dip lu dip sha n htuk ai majaw dai hku rai nna 1961 kaw nna Shanglawt rawtmalan bai hpang...Shanglawt ni mung Gumchying Gumtsa bai dawm rai nna, Gumchying Gumtsa gaw n nga mat sa. Ya dai lamuga ginra shara shagu bum du ni up wa ai, bum du ni nga wa ai shara ni gaw naw nga ai. Ngai Shu ni e...ndai labau gaw chye da ra ai lu e...
Rai nna, ndai hku up wa re nna, Shanglawt mung, ndai Myenmung asuya mung ndai hku na nga wa...anhte myusha ni gaw maga mi de gaw Shanglawt hpe e garum shingtau, anhte myusha ni lawt lu lam lu na matu garum shingtau...tinang n kam tim, hpyenla la shakut, n kam tim rim la hkum yang gaw hpyenla la, shawng de sa, laknak lang gasat shakut lai wa saga ai. Raitim, anhte hkrak re nna mungdaw mungdan ngu nna uphkang lu ai ahkaw ahkang gaw ya du hkra grai n lu shi ai.
1994 ning bai du, rai yang gaw mi 1980 ning hte 1990 ning, 1994 ning hpe jahkrup la nna, ndai simsa lam tam ai nga nna, ya gaw Shanglawt ni mung e...simsa lam la rai nna, ya gaw, mi kalang mi Awmdawm lu hkra, shanglawt lu hkra, anhte a ahkaw ahkang lu hkra, anhte a mungdaw mungdan lu hkra nga nna shakut tim ya gaw...bai simsa lam la sai majaw, gasat gala n nga..rai nna, anhte ahkaw ahkang, mi myit da ai mung n lu rai nna, ya gaw Hpat Wat kaw sha rai nga ga ai lu e...Shu ni dai myit dum da ra ai lu!
Anhte ya gaw gara hku rai na ngu ai n chye...ya, masha ni tsun jahta nga ma ai gaw, le Yangon de National Convention nga kun? Amyu-ta-nye-la-hkan nga ai kun? galaw ma ai da! Ndai gaw anhte a matu kaja wa lu ai ahkaw ahkang tsun la mai mi re, n mai mi re n chye. Raitim Ngai Shu ni e, ndai hpe gaw chye da ra ai lu e.
Lai wa sai aten e anhte a aten ngu nna nga lai wa sai zawn, anhte a ahkaw ahkang, anhte a mungdaw mungdan hpe anhte lu uphkang hkra gaw Ngai Shu ni, nanhte bai lit la nna ya n byin tim htawm hpang de byin wa hkra, ya nanhte Ngai Shu ni shakut shaja ra ai lu...nanhte ya na asak ram ai ramma shayi shadang sha ni, asak naw ram ai ni shakut ra ai lu...Ji Dwi a numhtet ga gaw matsing da mu lu...
Rai yang ya, e ya simsa lam la ai hpang gaw mungshawa ni gaw shanglawt lu ai mi re, n lu ai mi re mung n chye, ahkaw ahkang lu ai mi re, n lu ai mi re gaw n chye, Shanglawt du ni mung mungdan lu sai zawn, lai wa sai ten hta ndai mungshawa ni n lawm ai shanhte hkrai rawt malan hpang ai zawn, ya, manu mana Wa Hpan gun jaw, N''gu gun jaw, Jum gun jaw, Laika shalai ya rai nna sat kau hkrum...nhten nna Myen e zingri zingrat hkrum ai ni mung law law anhte amyu ni grai si sai...shanglawt rawt malan a majaw....
Rai tim ya gaw lu ai mi re, n lu ai mi re, Shanglawt du du salang lang nga ni gaw mawdaw ayi ala, dum n''ta jahkrik rai, myu de htingra, htinghput htingra hte ngwi ngwi pyaw pyaw nga, n pu de na kaji ai hpyenma ni hte zazen du ni, mungshawa ni gaw jam jau rai nna kin nga ma ai da.
Ji Dwi mung ndan re ai gaw grai n kam yu ai. Moi Ji Dwi ni mung grai shakut lai wa sai raitim, myit dik ai hkrak re hpa ma n lu...Ji Dwi ni grai shakut tim tang n du nga. Ya Ngai Shu ni, nanhte asak aprat ram ai ni matut nna, myit nna shakut sa wa ra ai lu.
Rai nna, anhte a labau hka n kap hkra, anhte a mungdaw mungdan, anhte a ahkaw ahkang, anhte a amyu ni nga pyaw hkra, anhte amyu ni lu sut, lu su hkra, anhte amyu ni a gam maka anhte lu hparan hkra, nanhte Ngai Shu, Ngai Sha ni gaw tengman ai tara rap ra ai hku, ndai lam byin tai hkra nanhte atsam dat, baw nu shaw, hpaji shakut rai nna, atsam dat nna, dai ni wa mi n byin tim, nanhte a prat, htawm hpang prat hta e byin hkra, ndai hpe gaw nanhte Ngai Shu ni, asak aprat ram ai ramma shayi shadang sha ni nanhte yawng....ndai hpe dum nga nna shakut shaja mu ngu, Ji Dwi ndai "Ga" htet dat mayu ai lu oi...


text:
KBCF = MKBC zuphpawng 2007
Rev: Dr.Saboi Jum a Happy new year munga
Malaysia du jinghpaw Wunpawng myu sha ni gaw Buga hte tsan gang nga ga ai rai tim,
Mungdan shara shagu de na Hpung woi myit su ni hte Ningbaw ningla ni tut e Gawan gatsan rai,
N- gun jaw, hpaji jaw, munga jaw ya ai Karai a shaman chyeju lak san hkam la nga ga ai law.....>>More info:>> http://kachinkbcf.blogspot.com
Tsin yam Malaysia shiga ni hte masa ni
Tsawra hkungga ai mungdan shagu du, J.W myu sha ni yawng hpe shawng ningnan ngwi pyaw ai shaning nnan rai nga u ga ngu, hkrum shakram dat nngai law.
Malaysia shiga ni hte masa ni hpe n tsun shana lu ai ram ram wa na mat nga sai rai nga ai. Lai wa sai shata (December) hta gaw, Malaysia UNHCR hte tsinyam wuhpung ni lapran, ram ram wa hkrum zup byin lai wa sai rai nga ai.
Malaysia UNHCR kawn, new registration hpe Hkang(Chin) hpu nau ni hpe sha lani mi hta marai 24 jaw ai a jaw e, ngam nga ai myen mung myu baw sang ni hku nna, Malaysia UNHCR representative Dr. Volker hte hkrum zup na matu laika tang shawng ga ai rai tim, Dr. Volker gaw UN ginjaw Geneva rung de du nga ai majaw, shi a malai , Registration Manager Madam. Ellie hte sa du hkrum zup ga ai.
Officer wa a myu lakung langai hpe sha jaw ai masa hpe sang lang dan ai lam gaw; US Government kawn Malaysia du nga ai Chin Refugee ni hpe hkap la na nga ai majaw re hpe tsun shana ai. UNHCR Malaysia a galaw wa ai policy yawng gaw UNHCR Geneva rung kaw na matsun ni sha re lam mung gahtap tsun shana wa nga ai. Hpu nau Hkang ningbaw ni hpe hkrum shaga yu yang, maigan du Hkang wuhpung ni hte Chin Human Rights Organization(CHRO) hku nna, refugee resettlement hpe pawt tawn da ai USA state department de 2005 kawn ja ja adawt nga ai a asi re nga ai hpe tsun shana wa nga ai.US Government kawn Malaysia du nga ai Chin refugee ni hpe laning mi hta hkying kaba hku shaga wa na re hpe mung gahtap tsun shana wa ma ai law.
UNHCR Malaysia gaw 2007 ning shawng daw de gara masa hku sa wa na lam gaw ya ten tau hkau nlu chye lu ga ai. Rai tim, anhte J.W myu sha ni mung ndai zawn hpu nau myu baw sang ni zawn ahkaw ahkang lu mayu ai rai jang gaw, refugee hkap la ai mungdan Asuya de tang shana ra nga ai hpe chye lu ga ai.
Malaysia kaw ya ten J.W myu sha ni marai 2,000 dang re wa sai rai nna, UNHCR kaw marai 300 grup yin register lu galaw da ga ai. Malaysia kawn refugee ni hpe hkap la ai mungdan ni gaw; USA, Canada, Australia, Newzeland, Denmark, Norway mungdan ni rai ma ai. Maigan mungdan (third countries) de marai 20 dang le pru wa lu sai. Marai 20 dang gaw mungdan hkrat nna, sa na matu la nga ma ai. Marai 100 grup yin gaw refugee masat masa(Card) lu da nna, gara mungdan mung n lata shi ai ni rai ma ai. 300 grup yin kaw na ngam nga ai ni yawng gaw "still under consideration" laika pa hpe lang da ai ni rai ma ai. J.W myusha law malawng gaw Malaysia mungdan kaw tara nshang ai sha nga nga ai ni rai ma ai.
Myen mung hta Hkristan law ai myu baw sang masum nga nga ai. Dai gaw Karen, Kachin, Chin ni rai ma ai. Karen ni gaw Thailand refugee camp kawn law law wa maigan mungdan kaba de shanhte a masha ni hpe shalai dat ma ai. Chin ni gaw Malaysia mungdan kawn maigan mungdan de shanhte a myusha ni hpe shalai dat ma ai.Ndai hpu nau ni shanhte a yaw shada lam hpe tsun ai gaw, "ya prat gaw laknak hte majan gasat nna, mungdan lu na yak wa sai;hpaji npawt tawn ai rawt malan she mungdan lu na re"; nga nna tsun dan wa ma ai. Myen mung myu baw sang ni lapran e, du wa na shaning 10 ning lapran hpaji chye ai ramma tsa lam shadang hku nna, anhte J.W myusha ni hta sha gaw law nga na re hpe myit tsang shing ran nngai.
Anhte J.W myusha ni gaw tinang mungdan hpe tsawra ai ni chyu gaw rai ma ai. Sutgan nga ai kaw myit masin nga ai lam rai nga ai. Rai tim, anhte a sutgan ni, lamu ga ni yawng gaw ya ten maigan myusha ni a lata de lawm mat wa nga sai rai nga ai. Dai majaw anhte J.W myu sha ni reality byin nga ai hpe hkap la let, logically galaw ra ai magam amu bungli hpe nhkrit ntsang, gwi gwi jawm galaw ra nga sai hpe mu lu ai law.
Anhte Malaysia kaw du nga ai J.W myusha ni gaw, buga de e kaja wa nan hkam sha nga ai J.W myusha ni a nsen hpe UNHCR kawn, mungkan de ndau shana nga ai ngu sha hkam la ga ai law. Lahta na ningmu ni gaw Malaysia kaw du nga ai J.W myusha ramma langai a ningmu sha rai nga ai law. Shut shai ai lam nga yang mung mara raw ya marit. J.W myusha ni yawng a ntsa e, K.K a ngwi pyaw ai hte shaman chyeju gaw tut anga nga u ga law.
Myu sha lam hta,--Tangbau KamLi ---K.D.O.Malaysia


text:
2009 ning KRC mung shawa zuphpawng hte' mu gun ningnan lata hpawng hpe a ngwi a pyaw sha galaw la ngut
N-dai hta, 2009 ning KRC a Ningbaw hku n-na Sara Labang Naw Seng hpe lata jasan da lu sai. Lata Hpung(nomination committee) ni, Ningbaw ngu n-na lata tawn ai Sara Labang Naw Seng hpe shawa masha yawng mung myit hkrum sai majaw shi hpe Ningbaw shara hta shatsam dat lu sai.
Ningbaw Malai, Amu Madu, Ningtau Amu Madu shara ni hta, mu gun na masha ni hpe, 'lata hpung' ni lata da ai masha ni, shawa de' shachyen dat ya ai shaloi gaw, shawa n-kau mi hte' 'lata hpung' ni a lapran ning mu loi shai hkat wa ai hpe mu lu ai. Dai majaw, 'lata hpung' ni hku n-na, shanhte lata da ai, masha ni hpe n-ra jang, gara masha hpe mahtang grau htap htuk manu na ngu ai hpe, tsun ya marit nga let, 'lata hpung' ni jahkrat da ai rip kawp manga a n-pu e', shawa hte' 'lata hpung' ni, ning mu htai lai hkat lai wa sai.
N-dai hta, gum rawng gum sa(democracy) ladat hku n-na, shawa masha grau law hkap la ai masha hpe seng ang ai shara ni hta, shatsam wa ai shaloi gaw, mi na 'lata hpung' ni daw dan da sai hku sha mahtai pru wa ai majaw, lata da sai magan gun ningnan ni hpe, shi shara hte' shi shatsam da lu sai.
Contact Us
krcblog@gmail.com
Saw shaga dat ga ai.
N-dai poi lamang hta sa du shang lawm na matu, myu sha yawng hpe hkungga let saw shaga dat ga ai.
Rohingya ni, UNHCR rung shawng kaw, myit ra ai lam madun
Minutes 20 daram a ten hta, shan hte hpai sa wa ai laika hpe Ningbaw marai langai mi kaw na, yawng hpe hti dan ngut ai hpang, UNHCR rung kaw na, Officer kaba langai mi pru wa n-na, shi hte' minutes masum daram tsun shaga ngut n-na, hpawng hpe hpung dim dat la manu ai.
Officer wa hku n-na, "Nanhte a lam hpe lahta de' matut tang madun ya na n-ngai. Lahta kaw na, mahtai lu wa ai hte' nanhte hpe bai shana ya na" nga dat ai hpe, na dat lu ai hku re.
N-dai myit ra madun ai lamang hta, malay balik ni marai shi jan, sa sin zawng taw ai hpe mu lu ai.


text:
Ndai lamang hta Victoria state Mp HON Hong Lim sadu n-gun jaw ga tsun mat wa sai hta sha n-ga hkrang shala ka hkrang hte mung ka manawt dan ai lam hta Melboune, Sydney, Wagawaga kaw shanu nga ai Jinghpaw Wunpawng myusha ni shanglawm ai zawn, Kayin, Rakhine hte kaga hpunau ni a kahkrang hte mung sa garum ka manawt dan mat wa sai rai nga ai.
Grau nna gaw ndai lang na gat dut poi lamang hta anhte a myusha ni hta ya hkyak hkyak byin hkrum hkra nga ai mungmasa majan hpe ahkyak ai salang kaba ni hpe lu sanglang dan ai lamang langai galaw lu sai majaw mung woi-awn galaw ai KAA Melbourne salang ni myit da ting da ai hta pyi grau awngdang ai lam re hpe yawng n-gun lu na matu shana dat ai rai.


text:
GINLUNG KYU HPYI HPAWNG SENG NOI KAW GALAW
Labels: Jinghpaw Mung Shiga
4 comments:
- myutsawshadang(ahdau) said...
-
hkau laika hpe atsawm di chat yu na she Enter galaw u yaw,. hkum pawt yaw laika ga si loi shut shai ai lam nga taw ai majaw le
- September 30, 2012 8:26 PM
- padang yesu said...
-
Ndai zawn hpung shagu ginlung hpawng galaw lu ai gaw,K K a chyeju san2 rai sai,wenyi hta n gun nnan lu ai.kamsham nga ding len kam shaut nmai nga ai.ginlung hpawng kaba dik ai bai galaw wa na hta AUNG DAWM AHKAW AHKANG lu wa na matu hpung sara,sarama hpung masha nji nban yawng HPAN WA MADU K K hta ding2 tawk kyu hpyi MAJAI ga.teng sha lu na re.Moi na sat sana sara ni ndai WP Myu ni K K hpe hkapla kam sham wa mu ga nga MAJAI hkamla la ta la sai,de a asi ni re.Moi na sat sana sara kaba ni a lup ding lup wa hpe pi yu gawn kawan katsan chyeju dum akyu hpyi la ra nga ga ai.K K hta MAJAI let de ai mahkra gaw agrin let,aleng nga ga ai.
- October 1, 2012 1:40 AM
- Ngaw wa said...
-
Wunpawng sha ni hpe Nat a lata na Awmdawm hkye da sai Madu Karai gaw Wunpawng Mungdaw hpe mung Awmdawm lu ai Mungdan shatai nu ga law. A men.
- October 1, 2012 6:26 AM
- Kachin Mesi said...
-
Anhte comments ka ai ni mung anhte a laika hpe jaw hkra ka shaman ga. Nbung ai magam, nga shara, society a majaw anhte a ga hte laika hpe nau nka nlang byin byin rai nna yawng wa ga si ga ngau ga hkum ni hpe jaw hkra, manu hkra, chyena loi hkra hte lachyum sung sung nlu ga ai hpe mu mada lu ai. Ndai zawn re shiga htinglet, shabra ndau ya ai Jinghpaw Kasa hpe shang hti let anhte a laili laika hte hkau chyap, madang tsaw wa hkra shakut wa ga law. Shut ai hpe shada sharai jahtuk hpaji jaw la ga.
- October 1, 2012 6:47 AM


text:
ဖားကန္႔ေဒသသို႔ အစိုးရတပ္မ်ား စစ္အင္အားအလြန္အကၽြံတိုးခ်ဲ႕
Labels: Burmese Version( News )
15 comments:
- padang yesu said...
-
K K la ta la sai hte maren tinang kyu hpyi dat ai,WA MADU kaw teng sha hkrang nga ai hpe,myi grip mi hta pi MADU KARAI hpe nmai malap ai.mi yet sha,hpyi sai me,yasha mung hpyi sai me wenyi hkum sai myit kraw hta hkum myit adun ali ahti hkum rai oi.zet tsang ai hkum shan tai let,kam sham nga ninglen grau HPAN WA MADU kaw akroi anoi hpyi ra nga ga ai.ndai banau ni hpe ga shaga ai kaw mung majan kasat nga ai kaw mung chyi myi pi nmai shayawm jaw ai.Dap Ba 2 Dap Dung 6 na W P share shagan Ni a htang ai ga grai manu ai dai hku rai ra ai.
- October 2, 2012 10:08 PM
- Mile said...
-
Ummmm !!! Krai n tammmm na ni!! Myen satan hpyen hpung ni ...
- October 2, 2012 10:39 PM
- pilamshayi said...
-
an hte wun pawng myu sha ni ram ma ni ---yawng chyum lai ka hti ga---karai kasang na myit hpe mung tam let---- dai chyum lai ka kaw na karai kasang ga law ai mau hpa ni hpe gaja wa kam ga--- madu yesu kaw mau hpa ni hpe shabyin ai karai re--- baw nu kaw na sha kam ai n-re sha myit kata kaw na hte kam ga---karai kasang kaw chyum lai ka hte sha bung li ga law ai re---mung ga ni hpe mung youtube kaw na grai madat laga--- karai kasang mau hpa ni shabyin na matu myit simsa le lat nga ga-----
- October 2, 2012 11:42 PM
- jaubutu maran said...
-
WP shani e hpa nhkrit ra ai KK anhte WP shani hte rau rai nga ai.myen hpyen n-gun gade law tim hpa nra ai si mat ma na ni hkrai re.KK a lam woi bausin magawp maga ai gaw WP share shagan ni yawng a nsa galoi mung nga nga ai.awng padang hpe lu la chyalu re.yaw ga shamit ga.kyuhpyi dum nga ga ai.
- October 2, 2012 11:49 PM
- hkunman said...
-
KIO/KIA..,hte Jinghpaw Wunpawng Myusha yawng hte e...,Kade a- GOD..gaw teng man ai GOD majing re ngu ai hpe ..,SAK SE Madun ai. Magam a-mu kaba re yaw...,MYEN TSADAN n-gun kaba hte htu lung wa magang. kabu gara la hpawk dum mu.., YESU HKRISTU HTE YEHOWA GOD a..,Mying Ningsang hta. Myit masin Mahkra hte..,Myit mang mahkra hte.n-gun lagaw mahkra hte..,Kam sham .kam hpa kyu hpyi let.. gap tik tik di mu..,LAHKAM MYI PYI shum hting nut..,si tim hkrung tim. YESU HKRISTU Mying ning sang hta sha rai ga. Dai hta graw ai.a-myet gaw ding hta ga hta hpa n-nga sai...,
- October 3, 2012 5:00 AM
- Anonymous said...
-
kade lung wa tim hkap anut na nga ai ga gaw n gun lu dik sai KIA chyu sha KK shatsam da sai. myu sha ni a kawa kanu rai sai..kasha ni hpyen e n lu roi rip nsat kau lu myit ga..kam sai yaw tsawra ai KIA myu tsaw ni e..KK bau sin u ga...law Amen.
- October 3, 2012 6:03 AM
- Anonymous said...
-
n mai sai, anhte zim taw n mai sai, nau roi ai, mung masha hpe sanat garan jaw da ya marit, nanhte sanat lang ai ni gaw mai gap ai, anhte gaw hpa nlang na zing ri hkrum ai, yawng hpe azat kau saga.
- October 3, 2012 7:02 AM
- policy. fighter said...
-
Myen hpa mi nga nga gasat ga
- October 3, 2012 9:36 AM
- Anonymous said...
-
KIA, KIO ni e Ting Sing gaw shang lawt gap jahkring na order npru ai majaw nsim sa ai re nga nga ai le.... KIA,KIO kaw na zim nga baw gum nna hkam la taw ai hku kun? media lawan shaprai dat yu mu le... shang lawt a baw kaw ra rai wa nga ai le... gara mada de woi yawng maw nga mani e.... myen ni tsun ai teng ai zawn zawn san mat na yaw.... mung masha ni jam jau ai gaw shang lawt a majaw nga, shang lawt gap hkat njahkring ai majaw nsim sa ai re nga tsun nga ai le...
- October 3, 2012 12:00 PM
- Ngaw wa said...
-
Hpilisti masha ni hte Goliat wa a Karai amyu sha ni hpe jahkrit sharim tim Yehowa namman jaw lata da sai ma Dawi a lata hte a grawp jasim gasat nhtang kau ai zawn Hkristu hta namman jaw lata da sai myu tsaw share ning hkring ni a lata hte gasat shapoi kau dat mu ga law. A men.
- October 3, 2012 12:02 PM
- Anonymous said...
-
wp mungdan lu u ga
- October 3, 2012 12:24 PM
- Anonymous said...
-
Nang gaw myen maga, myen ma kau kaw na wa rai sam ai,nang nchye ai nmu ai anhte a kata kaw nga nga ai, mung masa hpe nang loi myit lawm ai hte hkaja dat u ya na zawn nang nkam tsun mat na ra ai.
- October 3, 2012 3:44 PM
- Anonymous said...
-
anhte mung shawa ni mung dung 6 na ni hte rau kaning re ai hpyen rai tim kyu hpyi n gun la let ning hkap sa wa na re.
- October 3, 2012 5:17 PM
- Anonymous said...
-
MYEN gaw TSUN ai hte GALAW ai kaga ga rai rai re ai. Shanhte TSUN ai hpe n mai kam ai.
- October 3, 2012 7:04 PM
- Anonymous said...
-
မမိုက္မဲခ်င္ၾကေတာ့ပါနဲ႕ မ်ိဳးခ်စ္ရဲေဘာ္တို႕ရယ္ သူတို႕ပစ္တဲ႕လက္နက္ႀကီးေတြက တိက်တယ္ျပင္ထန္တယ္ ဒါလည္း သိသိႀကီးနဲ႕ ဘာလို႕ဆက္တိုက္ေနဦးမွာလဲ ၿငိမ္းခ်မ္းေရး ယူၿပီး ကိုယ့္ေဒသကို တိုးတက္ေအာင္လုပ္ျပလိုက္ၾကစမ္းပါ လက္နက္ ေရာ နည္းပညာေရာ ယွဥ္လို႕မွမရႏိုင္ေတာ့တာ ငါတို႕ ျပည္နယ္ အေကာင္းဆံုးျဖစ္လာေအာင္ ဘယ္လိုဆက္လုပ္သင့္ လဲ ဆိုတာကိုစဥ္းစားၾကပါစို႕
- November 1, 2012 8:05 AM